Ilm izlash asoslari ( 9935 marta o'qilgan) Chop etish\nMirzoMuhammad 30 Mart 2019, 11:14:54\nИлм – икки дунё саодати. Инсонни барча махлуқотдан ажратиб тургувчи ва Холиқнинг наздида мукаррам бўлишига сабаб бўлгувчи асосий сифати ҳам шудир. Илм амалларнинг бошидир. Ҳар ким бир яхши иш қиламан деса, ўша ишнинг илмини билиши лозим.\nҲукамолардан баъзиси айтади:\n“Амал дуруст бўлиши учун тўрт нарса кeрак бўлади. Аввало, амални бошлашдан олдин илм лозим. Чунки амал фақат илм билан яхши бўлади.\nАгар амал илмсиз бўлса, амални яхши қиладиган нарсадан бузадиган нарса кўпроқ бўлади. Кeйин амалнинг бошида ният лозим. Чунки амал ният билан солиҳ бўлади.\nСавдогар тижорат қилиш учун зарур бўлган миқдордаги илмни олиши лозим, судхўрлик билан емаслик, ҳалол ва ҳаром орасини ажратиш, молига ҳаромни аралаштирмаслик, ҳаром молдан емаслик, тўғрилик ва ёлғончиликни билиб олиш, суннат ва бидъатни фарқ қилиш, куфр ва имонни ажратиш учун, албатта, илм олиш зарур бўлади. (Танбеҳул ғофилин. Ал-Фақиҳ Абу Лайс ас-Самарқандий. зиёуз.cом кутубхонаси)\nИлм ҳақида ва илмнинг фазилати ҳақида ҳадислар кўп. Муовиядан (р.а.) ривоят қилинади. Расулуллоҳ (с.а.в.):\n«Аллоҳ кимга яхшиликни ирода қилса, динда фақиҳ қилиб қўяди», дeдилар. Имом Бухорий ва Муслим ривоятлари.\nИбн Масъуддан (р.а.) ривоят қилинади. Расулуллоҳ (с.а.в.)\n«Икки кишига ҳасад қилиш жоиз. Биринчиси - Аллоҳ таоло бир кишига мол-дунё бeрса, у киши ўша мол-дунёни ҳақ йўлда инфоқ қилса. Иккинчиси - Аллоҳ таоло бир кишига ҳикмат (илм) ато этса, у киши ўша илми билан ҳукм қилиб ва ўша илмидан одамларга таълим бeрса», дeдилар. Имом Бухорий ва Муслим ривоятлари. (бу ҳадисдаги ҳасад ҳавас маъносидадир)\nАбу Мусодан (р.а.) ривоят қилинади. Расулуллоҳ (с.а.в.)\n«Аллоҳ мен билан юборган ҳидоят ва илмнинг мисоли худди ерга тушган ёмғирга ўхшайди. У ер яхши бўлиб, сувни ўзида қабул қилади, ўт-ўлан ва ўсимликларни ўстиради. Унинг баъзи жойлари қаттиқ бўлиб, ўзида сувни тўплайди. Бу сув билан Аллоҳ инсонларни нафлантиради. У сувдан ичиб, бошқа нарсаларини суғориб, экинларига ҳам қуядилар. Яна бошқа жойлари тeкис бўлиб, ўзида сув тўпламайди ҳамда ўт-ўлан ўстирмайди. (Аввалги) мисол худди Аллоҳнинг динида фақиҳ бўлган кишига ўхшайди. Аллоҳ мен билан юборган нарса унга манфаат бeриб, ўзи ўрганиб, бошқаларга ҳам ўргатади. (Иккинчисининг) мисоли бeпарво бўлиб, бошини ҳам кўтариб қўймаган кишига ўхшайди. (Учинчиси) менга юборилган Аллоҳнинг ҳидоятини қабул қилмаган кишига ўхшайди», дeдилар. Имом Бухорий ва Муслим ривоятлари. (Риёзус солиҳийн. Абу Закариё Яҳё ибн Шараф Нававий. www.зиёуз.cом кутубхонаси)\nРасулуллоҳ саллолоҳу алайҳи ва саллам мажлисда ўтирган эрдилар. Уч киши кириб келди. Улардан иккитаси Расулуллоҳга юзланиб, тўхтаб қолди, биттаси эса, қайтиб кетди.Қолган икки кишидан бири даврадаги бўш ўринни кўриб, ўша ерга бориб ўтирди. Иккинчиси эса, давранинг чеккасига аста келиб ўтирди. Расулуллоҳ саллолоҳу алайҳи ва саллам сўзлаб бўлгач, дедилар:\n”Уч киши тўғрисида сизларга хабар айтайми? Биринчиси мажлисдан жой олди. Оллоҳ таоло унга охиратда ўрин бергайдир, иккинчиси эса уялди, Оллоҳ таоло ҳам (уни азоблашдан) уялгайдир. Аммо учинчиси мажлисдан юз ўгирди. Оллоҳ таоло ҳам ундан юз ўгирди”. (Ал-жомеъ ас-саҳиҳ. Имом Исмоил ал-Бухорий www.ziyouz.com kutubxonasi)\nMirzoMuhammad 09 Aprel 2019, 12:42:02\nИслом динининг инсоният тарихидаги ўрни\nИслом дунёга кўпалаб соҳаларда саноқсиз тараққиётларни олиб келди. Ҳозирги кунда Европа халқлари илғор бўлиб турган ҳар қандай ривожланиш соҳасининг асли кўпинча мусулмонларга тўғри келади.\nРоберт Бриффаулт “The Marking Humanity” номли китобида бундай ёзади: “Европанинг барча соҳасидаги тараққиётида Ислом маданиятининг хизмати беқиёс ва Европа тараққиётига катта таъсир ўтказган кескин асарлари бор”.\nXIX асрнинг аввалида кимё фанида шуҳрат қозонган машҳур инглиз олимларидан профессор Хульниарддан бу фанда эришган ютуқлари сабаби сўралганда, у шундай жавоб берган: “Ўзимнинг шу соҳада эришган ютуқларимни фақат бир нарсага боғлайман, у ҳам бўлса, менга Худо марҳамат қилиб, араб тилини билиб олганлигим сабабли фаннинг барча соҳаларига кириб бордим”. Чунки фан соҳаларида ёзилган аксар нодир асарлар араб тилида ёзилган эди.\nКимё фанига асос солган мусулмон олим сифатида Жобир ибн Ҳаййон зикр қилинади.\nДиёримизда туғилган Муҳаммад ибн Мусо Ал-Хоразмий ўнлик саноқни кашф қилди. XII асргача Европаликлар ноль деган рақамни билишмаган экан. Буни айнан Ал-Хоразмий кашф қилди.\nИбн Синонинг ижоди неча асрлар мобайнида Шарқ ва Европа фани ҳамда маданиятига салмоқли таъсир кўрсатган.\nБағдодда Хорун ар-Рашиднинг ўғли ал-Маъмун ҳукмронлиги даврида Ўрта Осиёлик олимлар Муҳаммад ибн Мусо Хоразмий, Аббос ибн Саъид Жавҳарий ва бошқалар билан бирга ишлаган.\nХалифа ал-Маъмун 829 йил Бағдоддаги “Байт ал-ҳикмат” (”Донишмандлар уйи”)қошида, 832 йил эса Дамашқда расадхона (обсeрватория) қурдирган. Бу расадхоналарда мунтазам равишда кузатув ишлари олиб борилган. Уларда Фарғоний ҳам фаол қатнашган, кузатувларнинг натижасини “Ал-Маъмуннинг тeкширилган жадваллари” номи билан китоб ҳолига кeлтирган.\n(Ислом.Уз манбаларидан фойдаланилди)\nFocustrx 27 May 2019, 07:33:23


АҚШ яна янги авлод GPS сунъий йўлдошларини учиришга уриниб кўрмоқчи\nАҚШ муҳандислари яна бир марта янги авлод GPS сунъий йўлдошларини учиришга уриниб кўриш учун ҳаво очиқ бўлишидан умидвор. Расмийларга кўра, орбита тизими аниқроқ ва ҳар хил халақит берувчи таҳдидлардан хавфсизроқ бўлади.\nSpaceX Falcon 9 ракетаси Флорида штатидаги Канаверал бурнидан 18 декабрь куни учирилиши мўлжалланган эди. Бироқ номаълум техник муаммо учиришни бир кунга кечиктиришга мажбур қилди.\nРакета дастлабки 32 та GPS III сунъий йўлдошини орбитага олиб чиқади ва улар эски тизимдаги йўлдошларни алмаштириши кўзда тутилмоқда. Умумий нархи 7-12 миллиард экани айтилаётган тизимнинг етакчи функциялари 2022 йилгача ишлатилмайди.\nГлобал навигация билан шуғулланувчи сунъий йўлдош тизимларини фаолиятини кузатиб борадиган журнал асосчиси Глен Гиббонснинг айтишича, янги сунъий йўлдошлар ишга туширилгач, қулай шароит бўлган тақдирда оддий тўлқин қабул қилувчи қурилмаларнинг аниқлиги 1-3 метрга етади, ҳарбий тўлқин қабул қилувчи қурилмалар аниқлиги ундан ҳам юқори бўлади.\nҲарбий мутахассислар фикрича, GPS III сунъий йўлдошларининг сигнали кучлироқ бўлгани сабабли уларга халақит бериш қийин бўлади.\nГарчи GPS тизимидан фуқаролик технологияларида фойдаланилса-да, уни ҳарбий хизматчилар ҳам навигация ҳамда ақлли бомба ва ракеталарни йўналтиришда ишлатади.


1 Мар 2020 3916\nCOVID-19 вируси билан касалланганлар сони ошиб бориши муносабати билан «ITB Berlin -2020» халқаро туристик кўргазмаси бекор қилинди.\nГермания Соғлиқни сақлаш вазирлиги ва ИИВ инқирозли ҳолатлар штабида шу ҳақида хабар берилди. Сўнгги маълумотларга кўра, ярмаркада иштирок этиш учун жаҳоннинг 180 мамлакатидан 10 минг киши рўйхатдан ўтган. Шунингдек, ярмаркага турли давлатлардан 160 мингга яқин меҳмоннинг келиши кутилаётган эди. Тадбир ташкилотчилари «Messe Berlin» кўргазма маркази вакиллари ярмарка ўтиши керак бўлган Шарлоттенбург-Вильмерсдорф маъмурий округига нисбатан ҳукумат томонидан қўйилган хавфсизлик шартларини бажара олмасликларини тасдиқлашди. Шартга кўра, ярмарканинг ҳар бир иштирокчиси касаллик хавфи бўлган мамлакатдан келмагани ёки ўша зоналардан бўлган кишилар билан алоқада бўлмаганини исботлаши керак эди. Германия инқирозли ҳолатлар штабининг ўзи ҳам «ITB-Berlin-2020» кўргазмасини бекор қилишни тавсия қилган.\nМаълумот учун, Жаҳон соғлиқни сақлаш ташкилоти маълумотларига кўра, бугунга келиб дунёда каронавирус билан касалланганлар сони 85 мингдан ошди. Уларнинг 2,9 минг нафари касаллик натижасида ҳаётдан кўз юмди. Касаллик дунёнинг 55 мамлакатида қайд этилган. Ўзбекистонда COVID-19 вируси билан касалланиш ҳолати аниқланмаган, деб хабар беради Туризмни ривожлантириш давлат ыщмитаси матбуот хизмати.


Жорий йил март ойида кўчмас мулкка бўлган талаб ўтган йилнинг мартига нисбатан 34,4 фоизга, автомобилга бўлган талаб 47,4 фоизга ўсди.\nМарт ойидаги таҳлиллар Ўзбекистонда аҳолининг кўчмас мулк ва автотранспорт воситаларига бўлган талаби ўсишда давом этаётганини кўрсатди. Бу ҳақда Kun.uz’га Иқтисодий тадқиқотлар ва ислоҳотлар маркази бош илмий ходими Халилуллоҳ Ҳамидов маълум қилди.\nКўчмас мулк бозорида талабнинг ўсиши\n2021 йил март ойида кўчмас мулк бўйича расмийлаштирилган шартномалар сони феврал ойи билан таққослаганда ўзгаришсиз қолди ва 20,2 минг донани ташкил қилди. Бу ўтган йил март ойидан 34,4 фоизга кўпдир.\nКўчмас мулк олди-сотдиси бўйича расмийлаштирилган шартномалар сони ўзгариши индекси\n«Кўчмас мулк бозорининг 30 фоиздан кўпроғига эгалик қилувчи Тошкент шаҳрида олди-сотди шартномалари сони 6,17 мингни ташкил этиб, феврал ойига нисбатан 0,9 фоизга камайди.\n2020 йил мос даври билан таққослаганда эса ўсиш 32,6 фоизни ташкил қилди. Бу ўз навбатида, кўчмас мулкка бўлган талаб ўзининг узоқ муддатли трендига қайтганидан далолат беради», деди марказ вакили.\nҚайд этилишича, ҳудудлар кесимида кўчмас мулк олди-сотди шартномалари сонининг энг юқори ўсиш суръатлари Навоий (18 фоиз), Фарғона (10,7 фоиз), Жиззах (9,6 фоиз) вилоятларида ҳамда Қорақалпоғистон Республикасида (10,4 фоиз) кузатилди.\nБу кўрсаткич Сирдарё (8,6 фоиз), Тошкент (8,1 фоиз) ва Хоразм (8 фоиз) вилоятларида сезиларли даражада камайди.\n«Мамлакатимизда иқтисодий ўсишнинг аста-секин тикланаётгани ва кўчмас мулкка бўлган талабнинг ошиб бораётгани анъанавий равишда нархларни янада ошириш механизмига айланиши мумкин.\nБироқ ҳозирги кунда кўчмас мулк бозорини қўллаб-қувватлашга қодир бўлган чора-тадбирлардан бири жорий йилда давлат томонидан кенг кўламли уй-жой дастурини амалга ошириш бошланганидир. Бунинг учун йил охирига қадар 11,5 триллион сўм (1,1 миллиард доллар) йўналтирилади. Бу эса ўтган йилгидан 4 баробар кўпроқдир. Хусусан, жорий йилда 45 минг оилани арзон уй-жой билан таъминлаш режалаштирилган», дея қайд этди Халилуллоҳ Ҳамидов.\nМаълум қилинишича, арзон уй-жойларнинг кўпайиши ҳисобига урбанизация суръатларининг тезлашиши кутилмоқда.\nБу ишбилармонлик фаоллиги, талаб ва умуман одамларнинг турмуш даражаси яхшиланишини англатади.\nАвтомобил бозорида талабнинг ўсиши\nМарт ойида автомобил бозорида аҳоли талаби феврал ойига нисбатан 7,7 фоизга ошиб, қаторасига иккинчи ой барқарор ўсиш суръатларини кўрсатди.\nРўйхатга ва қайта рўйхатга олинган автомобиллар сони ўзгариши индекси\n2020 йил март ойи билан таққослаганда автомобиллар савдоси ўсиши 47,4 фоизни ташкил қилди. Ўтган йил март ойида республика бўйича жорий этилган локдаун натижасида савдолар феврал ойига нисбатан 34,6 фоизга камайган.\nХалилуллоҳ Ҳамидовга кўра, ҳисобот даврида Қорақалпоғистон Республикаси (31,5 фоиз), Хоразм (30,5 фоиз), Жиззах (23,5 фоиз) вилоятларида рўйхатга ва қайта рўйхатга олинган автомобиллар сони юқори суръатларда ўсди.\nБухоро (7,9 фоиз), Қашқадарё (7 фоиз) ва Андижон (4,3 фоиз) вилоятларида сезиларли даражада камайиш кузатилди.\nАввалроқ, феврал ойида кўчмас мулк савдосида ўсиш кузатилаётгани хабар қилинганди. Унда кўчмас мулк олди-сотдиси бўйича тузилган шартномалар сони 2020 йил мос даврига нисбатан 19,7 фоизга ортгани билдирилган.\nИккиламчи бозордаги автомобилни харидор номига расмийлаштириш нега бунча қиммат?


ЎзА - Бу лойиҳа учун сармоядорлар 20 миллион доллар инвестиция киритмоқда\n11.09.2018 11:21 Чоп этиш версияси\nЖорий йил, август ойининг охирида Жиззах вилоятида Халқаро инвестицион форум ўтказилган эди. Унда 175 та хорижий компания вакиллари иштирок этиб, умумий қиймати 800 миллион долларга тенг ўттизга яқин шартнома ва учта меморандум имзоланганди.\nШунга кўра, 2018-2019 йилларда қирққа яқин бизнес лойиҳани амалга ошириш мўлжалланмоқда.\n“Jizzakh Petroleum” қўшма корхонаси фаолиятини ташкил этишга қаратилган йирик лойиҳа улардан бири бўлиб, нефтни қайта ишлаш мажмуаси нафақат Жиззахда, балки республика миқёсида энг йирик лойиҳалар сирасига киради. Унинг ишга туширилиши натижасида йилига 5 миллион тонна нефт маҳсулоти ишлаб чиқарилади.\n“Paxtakor-teks” қўшма корхонасида ишга туширилиши режалаштирилаётган ип-калава ишлаб чиқариш мажмуаси “Ўзсаноатқурилишбанк” молиялаштираётган яна бир муҳим лойиҳа ҳисобланади. Корхона тўла қувватда ишга тушгач йилига 8,2 минг тонна маҳсулот ишлаб чиқарилади.\nШунингдек, вилоятида металл маҳсулотлари ишлаб чиқариш ва иккиламчи хомашёни қайта ишлаш борасида ҳам умумий ҳажми 26 миллион долларга тенг лойиҳа амалиётга татбиқ этилмоқда. “TRIUMPH ECO RECOVERY” Ўзбекистон-Хитой қўшма корхонасига тегишли бу лойиҳа учун хорижий сармоядорлар 20 миллион доллар инвестиция киритмоқда.


Молдова ЕОИИда кузатувчи-давлат мақомини олди\n14:07 / 14.04.2017\nЕвроосиё иқтисодий иттифоқининг Олий кенгаши Молдовага ЕОИИда кузатувчи-давлат мақомини бериш ҳақидаги қарорни маъқуллади. Бу ҳақда Қирғизистон президенти Алмазбек Атамбоев олий кенгашнинг кенгайтирилган доирадаги йиғилишида маълум қилган.\nЙиғилишда Россия президенти Владимир Путин, Беларусь раҳбари Александр Лукашенко, Қозоғистон - Нурсултон Назарбоев, Арманистон - Серж Саргсян, Қирғизистон - Алмазбек Атамбоевлар бўлган. Унда шунингдек Молдова президенти Игорь Додон ҳам иштирок этмоқда. Аввалроқ Додон Қирғизистон раислигига Молдовага ЕОИИда кузатувчи-давлат мақомини бериш борасида илтимос билан мурожаат қилганди.\n"Биз Молдованинг кузатувчи-давлат мақомини олиш борасидаги мурожаатини тор доирада кўриб чиқдик. Евроосиё иқтисодий иттифоқи Олий кенгаши Молдова республикасига Евроосиё иқтисодий иттифоқида кузатувчи-давлат мақомини бериш ҳақида қарор қабул қилди", - дея айтиб ўтган Атамбоев.\nМаълумот учун, айни дамда Евроосиё иқтисодий иттифоқига Россия, Арманистон, Беларусь, Қозоғистон ва Қирғизистон аъзодир.\nТожикистоннинг ЕОИИга қўшилишга қизиқиши тобора пасайиб бормоқда


Сув тошқинлари Покистон жанубига кўчмоқда\n18 октябр 2021, Тошкент вақти: 19:44\nПокистоннинг Синд вилоятида жойлашган тўртта туман аҳолиси минтақада юзага келган сув тошқинлари таҳдиди туфайли турар жойларини тарк этишга мажбур бўлди.\nСўнгги хабарларга кўра, салкам 200 минг киши хавфсиз жойга кўчирилган.\nҲинд дарёси ҳавзасида рўй берган сув тошқинлари оқибатида Покистоннинг шимол-ғарбий ва марказий минтақаларига катта зарар етказилди. Сув тошқинлари эндиликда мамалакатнинг жанубий вилоятларига кўчмоқда.\nПокистон расмийлари келаси кунлар ичида Ҳинд дарёси сув сатҳи камайишига умид қилмоқдалар.\nХалқаро ҳамжамият БМТ ташаббуси билан Покистонга 500 миллион долларлик ёрдам тўплашга муяссар бўлди. Келаси кунлар ичида Покистонга қўшимча 350 миллион долларт атрофида молиявий ёрдам тўплаш режаланган.


Аёлларнинг эркаклардан 6 фарқи\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Аёлларнинг эркаклардан 6 фарқи\t14:23, 21 октябрь\tАвтомобильни яхши ва эътибор билан бошқаради! Ширакайф аҳволда асло “рул”га ўтиришмайди! Йўл ҳаракати қоидаларини бузмасликка интилишади ва камдан-кам ҳолатларда йўл ҳаракати ҳодисаларининг иштирокчисига айланишади.\nАёлларнинг иммунитети мустаҳкам! Нозик ҳилқатнинг организмидаги эстроген гормони вирус ва инфекциялар билан курашда енгилмаслик учун куч бериб туради.\nОвқатланиш тартибига риоя қилади! Вақтини аямай, дангасалик қилмай саломатлик учун фойдали таомлар пиширади. Эркаклардан фарқли ўлароқ 2 дақиқадан тайёр бўладиган лағмонларга қайрилиб қарамайди.\nИши бароридан келади! Аёллар эркакларга қараганда таваккалчи бўлишади. Кичик бир масала юзасидан эркакларга ўхшаб, ҳафталаб бош қотириш уларга хос эмас. “Бўлса-бўлди, бўлмаса-йўқ” қабилидаги иш юритиш кўпинча уларга омад келтиради, шу жумладан даромад ҳам!\nТушкунликни енгил ўтказади! “Оҳ-воҳ” ва йиғининг фойдасидир бу балки? 53 % аёллар ўзини безовта қилаётган масала юзасидан дугоналари, опа-сингли билар ўртоқлашади, улардан тайинли маслаҳатни ололмаса ҳам. Эркак эса мағрур, у ҳатто энг яқин дўстига ҳам “муаммога дуч” келдим дейишни истамайди.\nЎқишни севади! Изланишдан, ўз устида ишлашдан асло чарчамайди! Эркаклар орасида олий ўқув юртини охиригача якунламай ташлаб кетадиганлар кўпроқ учрайди. Улар дангасалиги ва мағлубиятдан қўрққани сабаб ўртамиёна ишда ишлашга ҳам рози бўлаверади.\nУзоқ умр кўради! Кексалик гаштини сураётганларнинг 85% ини аёллар ташкил этади. Ўрта ҳисобда ожизалар кучли жинс вакилларидан 5-10 йил кўпроқ яшар экан. Диққат, диққат! "Даракчи"нинг Telegram’даги расмий каналига аъзо бўлиб, янгиликлардан баҳраманд бўлинг! #Аёл\nМавзуга қайтиб: жувонга ошиқ йигитлар\tРашкнинг сабабини аниқлаб, давосини топишнинг 5 чораси\tМалакали косметолог Шаҳноза Аҳмедовадан уй шароитида тайёрланадиган 4 ниқоб Тушь ишлатишнинг 9 қоидаси\tҲар бир аёл бажариши лозим бўлган 25 вазифа!\tПолициячининг совуққонлиги туфайли бир аёл дунёдан кўз юмди\tОтправить


28 май куни Ўзбекистонда кутилаётган об-ҳаво маълумоти » Ўзбекистон янгиликлари – Zamin.uz\n27 май 2019, 18:46\nРеспублика Гидрометеорология марказининг хабар беришича, 28 май куни Тошкент шаҳрида ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Шамол шарқдан 3–8 м/с тезликда эсади. Ҳарорат кечаси 15–17 даража илиқ, кундузи 32–34 даража иссиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик кутилмайди. Шамол шарқдан 7–12 м/с тезликда эсади. Ҳарорат кечаси 17–22 даража илиқ, кундузи 30–35 даража иссиқ бўлади.\nБухоро ва Навоий вилоятида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7–12 м/с тезликда эсади. Ҳарорат кечаси 17–22 даража илиқ, кундузи 34–39 даража иссиқ бўлади.\nТошкент, Самарқанд, Жиззах ва Сирдарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7–12 м/с тезликда эсади. Ҳарорат кечаси 15–20 даража илиқ, кундузи 31–36 даража иссиқ бўлади.\nҚашқадарё ва Сурхондарё вилоятида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7–12 м/с тезликда эсади. Ҳарорат кечаси 17–22 даража илиқ, кундузи 34–39 даража иссиқ бўлади.\nАндижон, Наманган ва Фарғона вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 5–10 м/с тезликда эсади. Ҳарорат кечаси 10–15 даража илиқ, кундузи 31–36 даража иссиқ бўлади.\nРеспубликанинг тоғли ҳудудларида ҳаво ўзгариб туради, ёғингарчилик кутилмайди. Шамол шарқдан 7–12 м/с тезликда эсади. Ҳарорат кечаси 7–12 даража илиқ, кундузи 18–23 даража иссиқ бўлади.\nЯнгиликлар » Ўзбекистон » 28 май куни Ўзбекистонда кутилаётган об-ҳаво маълумоти\n13:53 15 май куни Ўзбекистонда кутилаётган об-ҳаво маълумоти\n19:28 14 май куни Ўзбекистонда қандай об-ҳаво кутилмоқда?\n15:20 9 май куни Ўзбекистонда қандай об-ҳаво кузатилади?\n13:40 8 май куни Ўзбекистонда кутилаётган об-ҳаво маълумоти


ЎзА - Узумчилик янада ривожланади\nУзумчилик янада ривожланади\n19.04.2018 13:39 Чоп этиш версияси\nПрезидентимиз жорий йил 2 март куни Навоий вилоятига ташрифи чоғида Хатирчи туманида узумчиликни ривожлантириш, ҳудудни янада ободонлаштириш, ижтимоий-иқтисодий ривожлантириш бўйича тегишли топшириқ ва кўрсатмалар берган эди.\nЎзбекистон Республикаси Инновацион ривожланиш вазирлиги, Тошкент давлат аграр университети, Фанлар академияси, Навоий вилояти ва Хатирчи тумани ҳокимликлари ҳамкорлигида “Узумчилик соҳасини ривожлантириш, мева ва сабзавотларни инновацион қуритиш мини-технологияси” мавзусида ўтказилган илмий-амалий семинарда давлатимиз раҳбари томонидан берилган топшириқлар ижросига алоҳида эътибор қаратилди. Узумчиликка илғор агротехник тадбирларни жорий этиш, фермерлар ва томорқа ер эгаларининг тажрибасини ошириш масалалари муҳокама қилинди.\nУзум етиштириш, токзорларни касаллик ва зараркунандалардан ҳимоя қилиш, етиштирилган ҳосилни сақлаш ва қайта ишлаш, қуритиш бўйича тақдимотлар намойиш этилди.\nАйни пайтда туманда токзорларни кенгайтириш, ҳосилдорликни ошириш бўйича бир қатор тадбирлар белгиланган. Жорий йилда янги токзорлар ташкил этиш бўйича тўртта лойиҳани амалга ошириш ишлари бошлаб юборилди. Жумладан, “Asya Sera Navoi” Ўзбекистон – Хитой қўшма корхонаси чўл ҳудудида жойлашган Учқара маҳалласида 140 гектар, “Соф табиий узумзор” масъулияти чекланган жамияти агрофирмаси Кўксарой маҳалласида 25 гектар, шунингдек, “Farrux Uzumzor” фермер хўжалиги Олтинобод маҳалласида 10 гектар, тадбиркор Абдували Усмонов томонидан Уйшун маҳалласида 6 гектар майдонга маҳаллий иқлимга мос, серҳосил ток кўчатлари ўтқазилади.\nТадбиркорлар умумий қиймати 2 миллиард 300 миллион сўмлик мазкур лойиҳани жорий йил охирига қадар амалга оширишни мақсад қилган. Бунинг учун Ташқи иқтисодий фаолият миллий банки, “Асакабанк” ва “Агробанк” туман филиаллари билан имтиёзли кредит олиш хусусида шартномалар тузилган.\nЛойиҳалар тўлиқ амалга оширилгач, йилига 1 миллиард 600 миллион сўмликдан ортиқ маҳсулот олинади. Муҳими, юз киши иш билан таъминланади.\n– Тасарруфимизда 450 гектар ёнғоқзор ҳам мавжуд, – дейди “Asya Sera Navoi” қўшма корхонаси раҳбари А.Нурмаматов. – 10 гектар майдонда иссиқхона ташкил этганмиз. У ерда банан, қулупнай, бодринг, помидор етиштирилади. Яқин келажакда токзорнинг бир қисмига интенсив узум кўчатлари ўтқазмоқчимиз. Келгусида мева-сабзавот маҳсулотлари ҳосилдорлигини ва экспорт ҳажмини ошириш режалаштирилган.


Шифокорлар шамоллашни даволашдаги энг асосий хатолар ҳақида маълумот беришди - Халқ сўзи\nШифокорлар шамоллашни даволашдаги энг асосий хатолар ҳақида маълумот беришди\n03:17 23 Ноябрь 2021 Дунё\nНемис шифокорлари касал одамларнинг шамоллашдан тезда халос бўлишига тўсқинлик қиладиган энг кенг тарқалган хатоларни санаб ўтишди. Бу ҳақда "Focus" журнали батафсил мақола чоп этилди.\nУнга кўра, хатолар рўйхатида биринчи ўринда шамоллашда бурун учун томчи ва спрейлардан фойдаланиш келтирилган. Ушбу маҳсулотлар агар жуда узоқ вақт ишлатилса, бурун шиллиқ қаватига зарар етказиши ва ҳатто уларга ўрганиб қолишга олиб келиши мумкин.\nШу боис шифокорлар томчи ва спрейларни бир ҳафтадан ортиқ ишлатмасликни маслаҳат беришмоқда.\nШамоллашни даволашдаги иккинчи хатоси — бу ҳароратни дорилар билан жуда тез туширишга ҳаракат қилиш.\nШифокорларга кўра, ҳароратнинг ошиши иммунитет тизимига патогенлар билан яхшироқ курашишга ёрдам беришини эслатиб туради. Яъни, ҳароратнинг ошиши зарур ҳимоя реакцияларини тезлаштиради. Агар шамоллашда ҳарорат болаларда 38, катталарда 38,5 даражадан ошмаса уни тушириш керак эмас экан.\nУчинчи хато шамоллаш ва иситма пайтида ҳам кўпчилик дам олишдан воз кечади. Яъни, ҳарорат туширувчи препаратларни қабул қилгандан кейин тезда енгиллик ҳисси пайдо бўлади ва одам бирор юмуш билан банд бўлиш истайди. Бундай пайтда биринчи навбатда даволанишни якунлаш керак. Ва ҳеч қандай ҳолатда тўлиқ тикланмагунча одатдаги спорт юкларига қайтмаслик керак.\nНиҳоят, шамоллаган одамларнинг тўртинчи хатоси иссиқ ванна қабул қилиши ёки саунага боришидир. Улар шамоллашни енгишга ёрдам бермайди, фақат тананинг терморегуляциясини чалкаштиради. Шу боис саунага фақат шамоллашнинг профилактикаси учун бориш мумкин, касалликдан даволаниш учун эмас.


Ўзбекистон ММА ассоциацияси вице-президенти Мурод Хонтўраев автоҳалокатга учраб вафот этди – видео - EFFECT.UZ\n. 13:26 | 19.07.2021\nЎзбекистон ММА ассоциацияси вице-президенти Мурод Хонтўраев автоҳалокатга учраб вафот этди. Бу ҳақда Тошкент вилояти Ички ишлар бош бошқармаси бошлиғининг матбуот котиби Бобур Туляганов ҳам тасдиқлади.\nМаълум бўлишича, Хонтўраев ўзининг “BMW X5” машинасида 19 июль, душанба куни Тошкент вилояти Бўстонлиқ туманида юқори тезликда ҳаракатланган ва натижада автоҳалокатга учраган.\nВоқеага гувоҳ бўлганларнинг маълум қилишича, спортчи бошқарувидаги машина жуда юқори тезликда бўлганлиги учун ён томонга урилиб, машина ва ҳайдовчи турли томонларга учиб кетган.\nМазкур хабарни Тошкент вилояти Ички ишлар бош бошқармаси бошлиғининг матбуот котиби Бобур Туляганов ҳам тасдиқлади.\n“Ўзбекистон ММА ассоциацияси вице-президенти Мурод Хонтўраев автоҳалокатга учраб, вафот этди. Унинг оиласи ва яқинларига чуқур ҳамдардлик билдирамиз”, – деб ўзининг Telegram каналида хабар берди.\nМаълумот ўрнида, жаҳон чемпиони Мурод Хонтўраев 1987 йилда Тошкент шаҳрида туғилган. Хонтўраев ўзининг профессионал фаолиятини 2013 йилда бошлаган. Шу давр мобайнида ММА жангчиси Игор Чернавский, Асланбек Хасиков, Никита Радчук билан жанг қилган.


Нурсултон Рўзибоевнинг жанги SPORT TV каналида эфирга узатилади\n20 февраль, 2021, 14:40\nТеглар:ММА | Нурсултон Рўзибоев | Россия\nБугун юртдошимиз навбатдаги жангини ўтказади.\nХабарингиз бор, бугун ўзбекистонлик ММА жангчиси Нурсултон Рўзибоев навбатдаги жангини ўтказади. У Россиянинг Самара шаҳрида “Open Fighting Championship” турнири доирасида украиналик Богдан Котловяновга қарши октагонга кўтарилади.\nАлбатта, ушбу жангни қандай томоша қилиш мумкинлиги барча мухлисларни қизиқтираётганлиги бор гап. Қувонарлиси, ушбу турнирни юртимизда SPORT TV канали жонли равишда эфирга узатади. Трансляция 18:00 дан бошланади. Бу борада жангчимизнинг ўзи Инстаграм саҳифасида маълум қилган.\nНурсултон Рўзибоев собиқ UFC вакили билан жанг қилади\nВидео Нурсултон Рўзибоев рақибини қай тарзда мағлуб этди? (Видео)\nНурсултон Рўзибоев иштирокидаги жанг бир раунд давом этди


Улкан тозалаш тизими Тинч океанини чиқиндилардан тозалашга киришди\n12:01 / 17.09.2018 12321\nГолландиялик Боян Слатга қарашли Ocean Cleanup фонди Тинч океанини чиқиндилардан тозаловчи улкан тизимни ишга туширди.\nКомпьютер ўйини қаҳрамони "Пакман" номини олган тизим океандаги пластик чиқиндиларни йиғиб олади ва қуруқликка чиқаради. Унинг асосий вазифаси Калифорния ва Гавайи ўртасидаги улкан чиқинди уюмини йўқотишдир. Тизим муваффақиятли ишлайдиган бўлса, чиқинди уюми беш йил ичида икки бараварга камаяди.\nУзунлиги бир километрга яқин ва қиймати 20 миллион доллар бўлган мазкур тизим биринчи йилда океанни 70 минг тонна чиқиндидан халос қилади. Тинч океанида 1,6 миллион квадрат километр майдонни эгаллаган чиқинди уюми ҳаттоки коинотдан ҳам кўриниб туради.\nТизимни голландиялик ихтирочи ва бизнесмен Боян Слат яратган. У 16 ёшида Тинч океанини тозалаш муаммоси билан қизиқа бошлаган. Ҳозирда 24 ёшда бўлган Слат ўтган давр мобайнида Ocean Cleanup фондини ташкил этишга, краудфандинг услуби бўйича 20 миллион доллардан ортиқ пул йиғишга ва улкан тозалаш тизимини яратиб, ишга туширишга эришди.


Муродхўжа Мухторов. Маънавий комиллик мақомлари - www.ziyouz.uz\nБош саҳифа Илм ва фанАдабиётМуродхўжа Мухторов. Маънавий комиллик мақомлари\nАлишер Навоий мақом санъатини ҳам амалий, ҳам назарий жиҳатдан мукаммал билгани унинг назмий-илмий асарларидан аён. Аслида ҳам мақом олами Навоий бадиий тафаккури, теран ва гўзал руҳий оламининг ажралмас таркибий қисмидир. Зеро, сўз мулки султонининг ғазалиёти шеърияти услубида ифода этилган наволар уммони бўлса, мақомлар куй садолари воситасида таралган ҳикматлар уммонидир.\nШу боис Навоий ғазалларини мутолаа қилиб завқ олувчи мухлиснинг, одатда, мақомларни тинглашга ҳам майли, эҳтиёжи бўлади, улардан маънавий-руҳий баҳра олади. Гўзал маънолар билан безалган бу ҳар иккала уммоннинг бир оламга боғланиши буюк ишқ туфайлидир.\nОчмагай эрдинг жамолинг оламоро кошки,\nСолмағай эрдинг бари оламға ғавғо кошки.\nҚилмағай эрди кўзум они томошо, кошки —\nкаби оловли мисралари мақомлардаги ҳар бир асосий айтим йўлларига дебоча бўлиши мумкин. Донишманд шоир асарларига гўё дурдек сочилган мақом истилоҳлари шунчаки «лирик чекиниш» эмас, муайян фикр, ғоянинг энг муҳим нуқтаси, баъзан ботиний хулосаси тарзида намоён бўлади. Бу ўринда ҳазрат Навоийнинг, умуман, мусиқа борасидаги қарашларини ҳам назардан қочирмаслик керак. Хусусан, «Лисон ут-тайр» фалсафий достонида шундай мисраларни ўқиймиз:\nБўлса лаҳну нағмада огоҳлиғ,\nБеҳки тоат вақтида гумроҳлиғ.\nЯъни, кую нағмани тинглаганда даргоҳи азални эслаб, илк Хитобдан огоҳ бўлиш гумроҳ ҳолда қилинган тоат-ибодатдан-да яхшироқдир. Шу аснода мақомларнинг номлари битилган қуйидаги байтларга эътибор берайлик:\nҚадди ҳажрингда тортсанг нола,\n«Рост» оҳанги, эй Навоий туз.\nМашҳур ўн икки мақомлардан бирининг номи бўлган «Рост» атамаси тасаввуфда тариқат йўли(Роҳи-рост)ни ҳам ифодалайди. Шундан келиб чиққан ҳолда, байт мазмунини қуйидагича шарҳлаш мумкин: айрилиқдан (ҳижрондан) дард чекувчи (ёки ёр васлига интилувчи) ошиқ тариқат йўлига кирсин. Чунки бу йўл шу мақсадга йўллангандир. Мақомлар кесимидаги «Рост»ни назарда тутсак, ушбу байтдан қуйидаги маъно келиб чиқади: эй ошиқ, агар сен ҳижрон азобида бўлсанг «Рост» мақоми (ҳақиқатга интилувчи куй) оҳангларини тузгин. Чунки бу мақомда садоланган куй, оҳанглар ошиқ қалбига орому файз етказади ва балки руҳияти юксалиб, исталган завқ ҳолатига ҳам эришиши мумкин. «Рост» мақомининг инсон руҳига бу каби фавқулодда кучли ҳиссий таъсир этиш сабаблари, энг аввало, ундаги мукаммал пардалар уюшмаси ва шу асосда куй оҳангларининг муайян ривожланиш услуби билан ҳам тавсифланади. Айни байтда мазкур байт мазмуни ўлароқ, мақомлар мусиқасида ҳам тасаввуф ғоялари инъикос этилганини фаҳмлаш мумкин. Бу борада Навоийнинг қуйидаги мисралари диққатга сазовор:\nЭй Навоий, сен доғи қилсанг тамаъ сайри “Ҳижоз”,\nҚил «Ироқ» оҳанги тарк айлаб Хуросон мен каби.\nЭй Навоий, то муқаррар қилдим оҳанги «Ҳижоз»,\nГоҳ “Ироқу”, гоҳ, “Ажам” сари тараннум айларам.\nМисраларда келган бир неча маъноларни ифодаловчи «Ҳижоз» ва «Ироқ» мақомларининг номлари очқич янглиғ аҳамиятга эга. Ҳижоз муқаддас Маккаи Мукаррама ва Мадинаи Мунаввара шаҳарлари жойлашган сарҳадни эслатса, Ироқ мамлакатнинг номига ишора. Шундан келиб чиққан ҳолда, ушбу номларнинг ўзаро нисбати улуғ ҳаж сафарига ташбеҳ этилади. Бундан Ҳижоз — сафардан кўзлаган асосий мақсад тимсоли, Ироқ эса шу мақсадга олиб борувчи олис йўл рамзи сифатида келади. Зеро, Навоий замонларида Ҳижоз манзилига етишмоқ учун Ироқ чўлларидан ўтилган. Демак, юқорида келтирилган байт мазмунида ҳазрат Навоийнинг бутун умри давомида орзу қилган ҳаж сафарига интилиши ўз аксини топган. Шунингдек, «ҳаж ғояси» замирида буюк ҳақиқатга элтувчи маънавий камолот йўли — сафари ҳам англашилади. Байтларнинг мусиқий кесимидаги маъноларга келсак, уларда умумий қилиб айтганда, ошиқнинг «Ироқ» ва «Ҳижоз» мақом куйларини тинглашга руҳий эҳтиёжи борлиги аён бўлади.\nБизнинг даврга қадар етиб келган Шашмақом, Хоразм мақомлари ва Фарғона — Тошкент мақом йўллари таркибида «Ҳижоз» мақоми (аниқроғи, унинг номи) учрамайди. «Рост» мақоми эса Навоий давридан буён қарийб ўзгармаган бўлиб, у инсон қалби ва идроки учун энг маъқул ва манзур даражада мукаммал уюшган пардалардан биридир. «Ироқ» мақомида ҳам пардалар тизими шу каби мукаммал кўринишга эга.\nАслида тараққиёт босқичларида руҳий-маънавий юксалишнинг бадиий инъикоси сифатида шаклланган бу услуб нафақат мусиқада, балки деярли барча ижод соҳаларида, жумладан, кўп жиҳатлари билан мусиқага яқин бўлган бадиий адабиётда ҳам юзага келган. «Босқичма-босқич юксалиш» (ёки мақом) услуби деб тавсифланиши мумкин бўлган мазкур бадиий тамойил Навоий ижодида (турли назмий асарларда) кенг намоён бўлади. Шунингдек, бу услуб «Хамса», «Лисон ут-тайр» каби йирик асарларида ҳам юксак истеъдод билан қўлланадики, натижада келиб чиқиш манбалари қадимги дунё («Садди Искандарий») ва ундан кейинги даврларга тааллуқли айрим воқеа ва фолклор мавзулари («Сабъаи сайёр», «Лайли ва Мажнун») асосида ҳайратомуз достонлар юзага келади.\nМасалан, «Сабъаи сайёр» достонида Навоий Баҳром Гўр мавзусини тубдан қайта ишлаб, унга қадимги юнонларнинг етти фалак хусусидаги қарашларини уйғун сингдиради. Натижада, асар бош қаҳрамони Баҳром Гўр ошиқ шоҳ сифатида гавдаланади. Достон композициясида муҳим ўрин тутган етти сайёра ҳикояси эса «Одам ва олам бирлиги» кесимида талқин этилиб, уларнинг ҳар бири тариқат, юксалишни рамз этувчи алоҳида-алоҳида ранг билан тасвирланади. Бинобарин, асар воқелигининг ҳикоядан ҳикояга ривожланиши сайёралар билан бирга рангларнинг ҳам алмашиниб (1-қора, 2-сариқ, 3-яшил, 4-шафақ, 5-мовий, 6-сандал тусли, 7-оқ ) туришида ўз аксини топади. Босқичма-босқич ўсиш услубининг мақомларда қўлланиши ҳам маълум маънода ўзгача. Деярли бошланғич ва асосий қисмларда изчил намоён бўлувчи мазкур услуб мазмунида кичик қамровли куй тузилмаларини (мазмунларини) мукаммал пардалар асосида бир тартибда (1,11,III,IV ва бошқа) қуйидан юқорига қараб авж нуқталари сари поғонама-поғона ривожлантириш назарда тутилади. Масалан, Шашмақомдаги «Таснифи рост» куй мавзусининг оҳиста ўсиб бориши биринчи парда (1-босқич «до»)дан бошланади. Мазкур парда асосий таянч бўлиб, қолган таянчлар ҳам унга асосланган ҳолда намоён бўлади. Бунда эгаллаб борилаётган ҳар бир босқич ўз миқдорига тенг интервалларни юзага келтиради. Шу тариқа куй мавзуининг ривожи еттита асосий парда товушларини бир тартибда алоҳида садолантириш билан амалга ошади.\nШуни айтиш керакки, мақомларда кузатилаётган бу каби «ўсиш тамойили» дастлаб, қадимдан мерос бўлиб келаётган содда кўринишли, оддий (халқона) куйларни мумтоз талаблар даражасига келтириш мақсадида қўлланган кўринади. Хусусан, бизгача етиб келган «Наврўзи ажам», «Наврўзи хоро», «Наврўзи Сабо» номли мақом асарларининг мутахассис олимлар томонидан «Халқ куйининг энг қадимий намунаси» («бирламчи чизиқ») тарзида тасниф этилган қуйи оқим куй-оҳангларида яққол намоён бўлади. Бу ҳол бежиз эмас, албатта. Кўпгина Шарқ халқлари азалдан Наврўз байрамини кенг нишонлаб, шу муносабат билан маълум куй ва ашулаларни ижро этиб келганлар. Ўзига хос мавсумий маросим мусиқаси сифатида халқ анъанавий ҳаётидан муқим ўрин олган бу тоифа куйлар кейинчалик мақом тузилмаларига киритилиб, мазкур услубнинг қўлланиши натижасида юксак ривожланган кўринишларга эга бўлгани ҳақиқатга яқин. Шунингдек, мақомдаги «гоҳ» (яъни «Дугоҳ», «Сегоҳ», «Чоргоҳ», «Панжгоҳ» шаклидаги) куй тузилмалари ҳам шу асосда ривож топган.\nАлалхусус, инсоннинг маънавий камолот чўққисига эришуви мажозий услубда ифода этилган «Лисон ут-тайр» достонида ўттиз қуш Семурғни излаб парвоз қилади. Машаққатли сафар давомида етти босқич — Талаб, Ишқ, Маърифат, Истиғно, Тавҳид, Ҳайрат ва Фақру Фано водийлари бирма-бир «забт» этилади, аммо, пировардида улар Семурғни эмас, балки ҳар бири ўзини комилликка эришган ҳолда кўради.\nШуниси диққатга сазоворки, йўл интиҳоси билан эришиладиган «яхши сифат» ғояси мақом пардаларида ҳам мавжуд. Бунга Шашмақом, Хоразм мақомлари ва Фарғона-Тошкент мақоми йўлларидаги «Дугоҳ», «Сегоҳ», «Чоргоҳ» мақом намуналари мисол бўла олади. Дастлаб оддий шаклларда бўлган «гоҳ» куй тузилмалари ўн икки мақом тизимининг шўъбалари гуруҳидан ўрин олган бўлиб, уларнинг мумтоз талаблар даражасида ривож топиши учун ҳар бирига алоҳида-алоҳида мукаммал парда уюшмалари бириктирилган. Шунга биноан «Дугоҳ» шўъбаси «Ҳусайний» мақомида, «Сегоҳ» шуъбаси «Ҳижоз» мақомида, «Чоргоҳ» шўъбаси «Зангула» мақом пардаларида баён этилиб, ривожлантирилган.\nАлқисса, «Дугоҳ», «Сегоҳ» ва «Чоргоҳ» каби кўҳна мусиқа намуналари янги сифатлар кашф этгани ҳолда кейинчалик юзага келган мақом шакллари(Шашмақом, Хоразм мақомларида «Дугоҳ» ва «Сегоҳ», Фарғона-Тошкент мақом йўлларида «Дугоҳ», «Сегоҳ», «Чоргоҳ» мақомлари)дан ўрин олган. Мантиқий хулоса шуки, бу жараёнда авваллари қўллаб келинган «Сегоҳи-Ҳижоз», «Дугоҳи-Ҳусайний», «Чоргоҳи-Зангула» каби шўъба ва мақом бирикмаларини англатувчи қўш номлар аста-секин ўз моҳиятини йўқота бошлаган. Чунки шуъба (куй) тизимлари мақом пардаларида ривожланиши давомида уларга шу қадар табиий сингиб кетганки, натижада бу шўъбаларнинг номлари нафақат ушбу пардалар доирасида тафаккур этилувчи янги куйларни, балки айни пайтда ана шу мукаммал пардаларнинг ўзини ҳам ифода этувчи тушунчаларга айланган. Адабий ва илмий асарлари қудрати, балоғати туфайли мумтоз мусиқамиз оҳангларига янгича бир жило, янгича наво ато этган ҳазрат Навоий ўзини «бир банда фақир хоксор, хониваши беэътибор» деб билган, барча хайрли, савобли ишларни беминнат адо этган.\n← Аввалги Аввалги Абдулла Носиров. Асрлар яшаган ноёб китоблар (1983)\nКейинги → Кейинги: Зоҳир Аълам (1943-2014)


Бастилияда сақланган темир ниқобли сирли маҳбус. У тарихий шахсми ёки афсона? - 21 Сентября 2020 - BEPUL MP3 KO'CHIRISH, VIDEO KLIP, FOTO SURATLAR, YANGI\nСуббота, 2020-10-31, 9:22 PM\nГлавная / Bosh sahifa » 2020 » Сентябрь » 21 » Бастилияда сақланган темир ниқобли сирли маҳбус. У тарихий шахсми ёки афсона?\nКўпчилик телевизорда бир неча бор намойиш этилган «Темир ниқобли одам» Америка фильмини кўрган бўлса керак. Фильмдаги бош ролларни машҳур актёрлар Леонардо ди Каприо, Жереми Айронс, Жон Малкович, Жерар Депардье ва Габриэль Бирнлар ижро этган. Фильмда қирол Людовик XIV нинг эгизаги тахтни эгаллаб, қиролга эса темир ниқоб тақиб зиндонга ташлашади. Хўш, ҳақиқатда қирол темир ниқобда зиндонга ташланганми? Темир ниқобли асир ҳақиқатда бўлганми? Унинг исми нима? «Дарё» бугунги мақолада шу ҳақида ҳикоя қилади.\nТемир ниқобли одам ҳақиқати ҳақида\nТемир ниқобли одам Франция тарихидаги энг сирли маҳбуслардан биридир. У ҳақидаги романлар ва фильмлар унинг мавжудлиги ва шахсияти ҳақида турли хил миш-мишларни яратган десак муболаға бўлмайди. XVII асрнинг 80 йилларида Францияда ғалати маҳбус ҳақида гап-сўзлар тарқала бошлади. У шахсан Людовик XIV нинг буйруғига кўра ҳибсга олинган ва қамалган эди. Унинг шахсининг номаълумлигидан ташқари, темир ниқоб тақиб юришга мажбур эди.\n1687 йилда бир газетада маҳбуснинг Ўрта Ер денгизидаги Авлиё Маргарита оролчасидаги қамоқхонага темир қафасда, юзига пўлатдан ниқоб тақилган ҳолда олиб келингани ёзилган. Уни кузатиб келиш эса собиқ мушкетёрлардан Бенинг де Сен Марс исмли офицерга топширилган. Уларнинг иккаласи, маҳбус ва Де Сен Марс Алп тоғларида жойлашган Пигнерол ва Экзил қалъаларида ҳам бирга бўлишгани манбаларда қайд этилган.\n1698 йил 18 сентябрь куни маҳбус Франциянинг машҳур Бастилия қалъа-қамоқхонасига ўтказилди. Чунки Сен Марс бу сафар Бастилия губернатори этиб тайинланган эди. Маҳбусни бу сафар ҳам худди ўша ҳолатда олиб келишган эди. Бастилия мулозимларидан бири ўз хотираларида шундай ҳикоя қилган: «у доим ниқобда эди ва исми ҳеч қачон айтилмас эди». Унинг исмини айтиш тақиқланган эди ва ўзи бу ишни қиладиган бўлса, дарҳол отиб ташланиши керак эди.\n1703 йил 19 ноябрь куни сирли маҳбус вафот этди ва уни Авлиё Пётр қабристонида дафн қилишди. Унинг исми ҳам, ёши ҳам сохталаштирилди. Кийимлари ва шахсий буюмлари ёқиб юборилди, у яшаган қамоқхона хонаси эса оҳак билан оқланиб ташланди. Шундай қилиб, унинг кимлиги номаълумлигича қолган бўлса-да, унинг ўша даврда яшагани аниқ.\nУнинг шахсига доир фитна назариялари\nТемир ниқобли киши Людовик XIV нинг ҳукмронлиги йиллари (1643–1715) да яшади. Людовик XIV нинг тарафдорлари уни «Қуёш қирол» дейишарди ва унинг даврида Франция қудратли давлатга айланганини иддао қилишади. Унга қаршилар эса унинг бир мустабиддан фарқи йўқлигини, мутлақ монархия Францияни полиция давлатига айлантирганини айтишади. Қирол вафот этгач, сирли маҳбус ҳақидаги гап-сўзлар порохли бочкага олов ёққандек бўлди.\nГўё унинг қамалиши қиролнинг шахсий буйруғи сифатида миш-мишлар урчиб кетди. Бошиданоқ, у ҳақидаги гаплар оддий қўрқинчли эртаклардан кўра аҳамиятлироқ эди: улар Людовик XIV га қарши пропаганда учун хизмат қилди. Масалан, 1688–1697 йилларда бўлган урушда ўз мустақиллигини француз экспансиясидан ҳимоя қилишни истаган голландлар ушбу ҳикоялардан Людовикка қарши фойдаланди. Голланд жосуслари қамоқдаги темир ниқобли кишини она қироличанинг жазмани ва қиролнинг ҳақиқий отаси экани ҳақидаги миш-мишни тарқатди. Шу тариқа улар Людовикнинг тахтга ноқонуний ўтирганига диққатни қаратмоқчи бўлди.\nБундай миш-мишлардан қирол оиласи вакиллари ҳам узоқ қолмади. Баъзи бир конспирологлар ниқобдаги кишини Людовикнинг жазмани Луизадан бўлган ўғли Луи Бурбон эканини айтди. Луи Бурбон ўзининг гомосексуаллиги ошкор бўлгач, отаси томонидан саройдан бадарға қилинади. У отаси меҳрини қайта қозониш мақсадида, Фландриядаги юришда қатнашди ва жароҳатланиб ўша ерда вафот этди. Конспирологлар фикрича, у тирик қолган ва отаси томонидан темир ниқобда қамоққа ташланган дейилади.\nКейинчалик ҳам унинг кимлиги борасидаги тахминлар ва шахслар рўйхати ўсишдан тўхтамади. Бир қатор машҳур шахсларнинг, қиролнинг эгизак укаси ва ҳатто қиролнинг ўзи экани ҳақидаги миш-миш ва қарашлар кўпайиб кетди.\nМасалан, шундай версиялардан бирида ниқобдаги киши Людовик XIV давридаги энг кучли шахсиятлардан бири бўлган Кардинал Мазарини экани айтилади. Бу назарияни 1963 йилда француз тарихчиси Шарл Бенекрут илгари сурди. Унинг айтиши бўйича, 1614 йилда Полинезиядан 12 ёшли Мазаринига икки томчи сувдек ўхшайдиган албинос бола олиб келинади. Унинг Мазаринига ўхшаш эканини 1655 йилда герсог Де Гол пайқаб қолади. Кейин эса у Мазаринини ўша бола билан алмаштириб қўяди ва у Мазаринининг ўрнини эгаллайди. Мазаринига эса темир ниқоб кийдирилиб қамоққа ташланади.\n1847 йилда Барон Глейхен ўзининг «Хотиралар»ида темир ниқобли кишини қирол Людовик XIV нинг ўзи дейди ва бу воқеа биз юқорида эсга олган «Темир ниқобли киши» фильми учун сценарий вазифасини ўтаб берди.\n1717 йилда Бастилия қамоқхонасида ўтирган буюк француз мутафаккири Волтер ўз эсдаликларида қамоқхонадаги ёши катта маҳбуслардан темир ниқобдаги маҳбус ҳақида эшитганларини қайд қилиб ўтди. У уни шундай таърифлайди: «ёш, келишган қадди-қоматга эга, басавлат, кимлиги номаълум маҳбус». Ушбу тарифлардан шуни билиш мумкинки, у муҳим шахсиятлардан бири бўлган.\nУ нозик дидли бўлган ва гитара чалган, унга маҳсулотларнинг энг сарасини беришган. Қамоқхона бошлиғидан бошқа ҳеч ким у билан кўришиш ҳуқуқига эга бўлмаган. Волтернинг фикрича, у қиролнинг укаси ёки акаси бўлиши мумкин. ХХ асрдаги кўплаб фильмларга асос бўлиб хизмат қилган версияга кўра, у қиролнинг тахтга даъвогар акаси бўлиши мумкин.\nКатегория: BAXS - TORTISHUV / FIKR MULOHAZA | Просмотров: 48 | Добавил: #news, #xabarlar, #uznews, #новости, #ahborot, #Yangiliklar, #newsuz, #Yangilik, #habarlar | Рейтинг: 0.0/0


Ота онам учун укам қотили ва фохишаман - 6 Марта 2012 - WWW.UZ-DUNYO.COM O'ZBEKONA PORTAL\nГлавная » 2012 » Mart » 6 » Ота онам учун укам қотили ва фохишаман\nОта онам учун укам қотили ва фохишаман\nИсмим Мафтуна (ўзгартирилган). Оилада икки фарзанд эдик, мен ва укам Отабек (ўзгартирилган). Тўнғич фарзанд мен қиз бўлиб туғилгач, мендан кейин ўғил фарзандни узоқ кутишган. Чунки мен туғилгандан кейин онам циста бўлиб бола туғиш учун керакли бўлган бир аъзони олиб ташлашган, шунинг учун фарзанд кўриш эхтимоли жуда қийин дейишган.\nМен 18 ёшга тўлганимда онам иккиқат бўлди. Оила аъзоларим қувончини кўрсангиз эди. Фарқи йўқ эди ўғилми қизми. Шунинг учун атайин УЗИдан айтмасликларини сўрашган.\nЎғил туғилгач ота-онамни ахволини кўрсангиз эди.\nУкам Отабек аллада азиз тўрвада магиз бўлиб ўсди. Оз вақт ўтмай онам яна касалланиб фарзандлик бўлиш учун керакли аъзо умуман олиб ташланди. Бир қиз бир ўғилимиз борку дея отам унчалик куюнмасада онам анча вақт яна фарзанд кўрмоқчи эканлигини айтиб сиқилиб юрди.\nУкам чўмилишни жуда хуш кўрарди, ёз ойлари укам 2 ёшлар чамаси, ота онам мехмонга кетишди. Ваннада сув яримлатиб ўтказиб ўйинчоқлари билан қўйиб ўзим дугоналарим билан телефонда гаплашиб қолиб кетдим... Жим бўлиб қолганидан кирсам укам кўзларини катта катта очганча сув тагида тепага қараб ётибди. Оёқ қўлим музлаб қолган бўлса хам шок холатида миям ишладими тушунмадим тезда укамни олиб ерга ағдариб сувни чиқаришга харакат қила бошладим, танам дағ дағ титрайдию лекин тез тез харакатдаман.\nТелевизорда кўргандек жон жахдим билан массаж қилиб хаво бера бошладим...бефойда..кўкара бошлади... қанча харакат қилдим бўлмади, шартта халатга ўраб ялангоёқ кўчага югуриб чиқдим, кўчада қўшниларим бир иктаси турибди мен жон холатда мошина йўл тарафга чопяпману ёрдам беринглар дея бақиравердим. Аввалига қўшнилар саросимага тушишди кейин болани жонсизлиги ва мени ялангоёқлигимни кўриб бирини эри энди келган эканми югуриб мошинасига қўлимдан тортиб ўтказди.\nШифохонага борсак кеч экан. Бутун шифохонани бошимга кўтариб дод солдим, илтимос бир нарса қилинглар дейман, бир медсестрани уриб кетсам денг нега жим турибсан деб...ох эсласам ўша пайтларни...(овози титрайди)..\nУйга келган ота онамни қўшнилар кўчаданоқ бўлган воқеа билан кутиб олишган. Мен бу орада шифохонада нима қилишни билмай телба бўлиб ўтиргандим. Онам кела солиб ура кетди. (йиғлаб юборади). Нималар бўлганини элас эслайман худди фильмдаги узуқ юлуқ кадрлар каби. Отам югуриб ўтди, бақирди, келиб нима қилдинг деб бақирди туртди сўкди...\nОнам сен ўлсанг бўлмасмиди, асли кўролмасдинг укангни, у эркатой бўлганига бутун умр хасад қилиб келдинг хам деди..деди..деди..кўп нарса деди.\nЙўқол лаънати кўзимга кўринма дегани аниқ ёдимда, чунки итариб итариб хайдаб бу сўзни бақириб айтаётганди. Ўғлимни нобуд қилдингми сен хам керакмассан деди...\nШок холатим аслида энди келганди. Уйғонармиканман десам бўлмадим, ростдан бўлаётганди. Ялангоёқ юравериб бир остановкага келиб йўловчилар кутадиган бекатдаги скамейкага чўзилиб ётиб ухлаб қолдим. Қаердан уйқу келди тушунмайман. Хеч нарсани билмай ухлабман. Уйғонганимда кечаси эди. Биронта одам келиб кимсан нимасан демайдия. Ўзимга қарасам рости кўчадаги лўлилардан фарқим йўқ, уйчи кийимда, ялангоёқ, сочларим тўзғиган...\nУйга ёки қариндошларим ёки дўстларимникига боролмасдим. Мен ўзимни қотил деб билардим. Сиз тушунмайсизда боролмасдим, осон гапириш лекин боролмасдим. Холатимни тушунтира олмайман, қайта кўчада туғилдим шу куни, тарихим ўчган кун шу куни эди.\nЯна тентираб бозорга бориб қолдим. Ўша ерда оптовиклар қараб туриб, бир аёл келиб хайдай бошлади ўғри деб ўйлаб.\nЙиғлаб юборсамда... Бир нарсани қайтаравераман тавба, уйга боролмайман хайдаманг, онам ўлдириб қўяди, укамни кўмиб келган хозир, мандан воз кечди яна нималадир гапириб додлаб йиғлаб ётибман хуллас.. Халиги хотин мендан бешбаттар шокда.\nСекин четга олиб юпата бошлади, сотадиган растасига олиб бориб чой берди.\nЎзимга келиб воқеани гапириб бердим.\nУйингга бор пул бераман, юр олиб бораман хам деди. Кўнмадим. Майли юр бугун меникида қоларсан деб уйига олиб кетди. Ўзи хам квартирада турадиган тадбиркор аёл экан. Эртаси эрталаб оёғимга шиппак бериб бозорга олиб чиқди, иш билан чалғитай деган шекил ишлата бошлади. Бирга савдо қилдик.\nШу аснода унга қарашиб ишлаб кетдим. Бу орада неча маротаба мавзу очиши билан тутқаноғим тутиб додлаб йиғлашга тушаманде яна... Ўша психологик синиш бўлганди, ишонасизми яқинда шундан тузалдим. Қандай қилиблигини кейинроқ хозир этиб бераман.\nБир куни савдо қилиб турсам холамгиларни кўрдим, бозорликмас аниқ мени қидиришаётганини кўриб хам хурсанд бўлдим хам қўрқдим. Негадир мени қамашмоқчи деб ўйладимда. Шу фикр кўп турган уйга борсам онам мани милицияга бериб қаматади деб ўйлардим хам. Югуриб қочиб кетдим.\nХоламгилар сотувчилардан мени сўрашган, лекин мен исмимни бозорда хаммага Наргиза дегандим, халиги хотинга хам албатта. Шунга халиги мен билан ишлаётган хотинга етиб боришмаган. Менимча убу ким танишлардан мени бозорда кўриб бориб айтишган бўлса холамгилар қайтаришни ўйлашган чоғи. Буни мен хозир тушунаман ўша пайтчи? Шок холатида юриб қаматишмоқчи дердим.\nЭх...кечалари тушларимга укам кириб тер босиб уйғониб кетардим.\nҒирт рухий хаста бўлиб қолгандим, кунда кунора шундай уйғониб кетиб йиғлардим.\nКвартирада биз билан бирга яна 2-3 бозорчи йигитлар яшарди. Шулардан бири мени кўнглимни ола бошлади, ярим кўнглим шартта уни мехрибонлигига учган шекил. Хуллас ундан иккиқат бўлиб қолдим. Буни билган халиги хотинни жахли чиқа бошлади, бошқа иш қидир менга энди боланг қолувди деб уришди. Хайдашга хайдамадию лекин ё болангни олдир ё туққунингча бошқа иш топ деди.\nМани "мухаббатим" эса қишлоғига кетганча йўқ бўлди. Мен эса сира бола олдиргим йўқ эди, пешона дедим. Бу орада халиги хотинни рахми келиб, туғадиган бўлсанг сенга яхши иш керак деб шахарнинг чеккароғидаги бозордан точка очаётганди, ўша ерга ўзимни қўйди.\nИшларим юришди. (савдо турини айта олмайман узр). Қорним чиққач ёрдамчилар ёлладим. Бу орада ўша ердан бозордаги таниш аёлларнинг икки учтаси билан квартира хам ижарага олгандик.\nТуғруқхонага бориш ва хомиладорлик пайтидаги бир қанча нарсалар пайти келганида бошланди муаммо. Биронта хужжатим йўқ эдида.\nПаспортимни қайта олиш ва хоказолар билан боғлиқ нарсаларни айта олмайману, лекин халиги хотин ёрдам берди. Таниш билиш қилиб хаммаси жойида.\nЎғил туғдим. Боламни қўлимга беришганида биринчи айтган сўзим "Отабек қайтиб келдинг а укам" дедим. Ишонмайсиз ғирт укамнинг ўзи. Хаттоки чап юзидаги каттагина холи хам худди ўша ерда.\nБир хафта йиғладим.\nИсмини Отабек қўйдим. Йиққан пулларимга квартирада болам билан ўралашиб яшаб турдим, гохида боламни кўтариб бозорга чиқардим. Ўзимни хатоимдан кейин фарзандимни еру кўкка ишонмасдим. Тавба халиям укам деб биламан. Бир маротаба йўқотдим бошқа йўқотишим керак эмас дедим.\nБолам кундан кунга ғирт укамдек катта бўляпти. Худди ўзи.\nИкки ёшга етгач кўнглим махалламга тортадида.\nДугонамга қўнғироқ қилдим. Овозимни эшитиб телба бўлиб қолай деди. Уйида хеч ким йўқ пайти келишиб бордим. У махалламнинг нариги тарафида турарди, мени онам эса уни онаси билан қалин дугона бир-бирлариникига тез тез чиқиб туришарди.\nДугонамни олдига ўғлим билан кириб келганимда ранги оқариб кетди.\nВой Отабек...Вой деб қотиб қолди.\nХаммасини гапириб бердим. У хам.\nКетганимдан кейин онам хам отам хам телбанамо бўлиб қолишган, фақат қариндошлар мени излашибди. Кейин бозорда кўрдик дейишган. Кейин фохиша бўлиб кетган хам дейишибди.\nОта онам бизга уни энди кераги йўқ деб кечворишибди. Онам халиям юм юм йиғларакан.\nДугонамга хеч кимга хеч нарса айтмаслигини илтимос қилдим, барибир ишонмадим ва бораман ўзим хозир айтсанг бўлмайди деганимдан кейин ваъда берди. Дугонам тикувчи уни ёнига хар хафта яширинча кела бошладим.\nБир куни ўғлим айвончада ўйнаб ўтирса онамни овозини эшитиб шартта беркиндим.\n-Вой...вой болам... (онам Отабекни кўриб қолди). Отабегим қайтди...\nДугонамни ранги оқариб югуриб чиқиб онам телба бўлиб қолмасин деб бу дугонамни боласи ташлаб кетганди деб шоша пиша айтишга улгурди хамки онам Отабекни қучоқлаб қўйиб юбормайди. Стол тагидан нариги хонага мўралаб уларни кўриб йиғлайман...\nОнам бир соат то дугонам онаси келмагунча кетмади. Отабекни қўйвормасди. Отабек хам жимгина худди танигандек ўтиради онам билан.\nИсми Отабек эканлигини билгач эса умуман қўйвормайдида. Отамга ўша ердан қўнғироқ қила бошлади келинг Отабекни кўринг деб. Буёқда келиб улгурган дугонамни онаси хеч нарсани тушунмайди. Дугонам лабини тишлаганча жим. Онаси кимни боласи деб сўрайверади, қайси дугонангни деб.\nХозир деб хонага кириб эшикни ёпди.\nНима қиламиз? дейди.\nХозир отам келса тамом деб шартта югуриб чиқиб боламни олиб кўчага отилдим.\nТез мошинага ўтириб кетиб қолдим.\nШу билан дугонамга қўнғироқ қилмай қўйдим. Махаллага боролмайман. Бу воқеадан кейин хеч кимни рухий холати ўзидамас, менда хозир болам ўлиб қоладигандек, махаллага олиб борсам......тавба қилдиму худди онам ўчини олиб уни ўлдирадигандек ё мени қаматиб боламни суд орқали олиб қўядигандек.\nБолам ўрнига болангни оламан дегандек.\nБошқа тарафдан ўша куни онамни кўриб роса соғинганимни билдим. Қийналиб кетдим нима қилишни билмайман. Ота онамни юзини шувут қилиб кўчадан орттирган бола билан махаллага қайтиш бир бўлса оилавий рухий холатимиз ва фарзандим ғирт мархум укамдек эканлиги яна бир муаммо.\nБир умр қотилман деган фикрда яшадим.\nБуёғига нима қилишни билмаяпман. Хозир Рамазон... борай дейману хаммаси чалкаш. Қўрқинчим катта. Қотилдек кутиб олади хамма.\nКатегория: Статья / Maqola | Просмотров: 1186 | Добавил: UzDunYo | Рейтинг: 5.0/1


ЯНГИ МАСЖИДЛАР ОЧИЛИШИ ДАВОМ ЭТАДИ! Ёхуд масжид очишга тўсиқ бор дегувчиларга муносабат - Баҳоуддин Нақшбанд ёдгорлик мажмуаси маркази\nЯНГИ МАСЖИДЛАР ОЧИЛИШИ ДАВОМ ЭТАДИ! Ёхуд масжид очишга тўсиқ бор дегувчиларга муносабат\n20 октябр 2020 й.\n53 марта ўқилди.\nМасжид – мўмин-мусулмонлар учун қадрли жой. Фақат ибодат маскани сифатида эмас, балки руҳий озуқа оладиган ва ўзаро биродарлик ришталарини боғлайдиган макон сифатида табаррук маскандир. Шунга кўра, янги масжид очиш, жомеларни бунёд этиш ва мавжудларини гўзал ҳолатга келтириш савоби улуғ амал ҳисобланади. Охирги вақтларда диёримиздаги масжидларда етарли шарт-шароитлар ҳозирлаш, ибодат қилиш учун қулайликлар қилиб бериш ва ваъз-насиҳатлар тинглаш учун кенг имкониятлар муҳайё этилмоқда.\nАфсуски, шундай неъматларни қалбдан ҳис этмаган айрим муаллифлар томонидан шу кунларда баъзи сайтларда гўёки масжидлар сони кам экани ва янги масжид очишга тўсиқлар борлиги ҳақидаги “Мамлакат намозхонлари учун масжидлар етарлими?” номли мақола эълон қилинди. Ундаги фикрлар тўла асосга эга эмаслигини охирги йилларда ва хусусан жорий йилда мўмин-мусулмонларнинг талаб ва истакларини инобатга олган ҳолда янги жомеларни очиш борасида қилинган ишларни мухтасар баён этамиз.\nТаъкидлаш керакки, сўнгги йилларда 40 тага яқин жоме масжид очилди, шу билан масжидлар сони 2077 тага етди. Жумладан, Тошкент шаҳрида “Шайх Муҳаммад Содиқ Муҳаммад Юсуф”, “Файзулла хўжа ўғли Мурод ҳожи”, “Абу Талҳа”, “Лаби заҳ”, Сурхондарё вилоятида “Имом Термизий”, “Ҳаким Термизий”, “Шайх Шамсиддин”, “Қадимий Дарбанд”, “Толли ота”, “Саййид Муҳиддинхон”, “Абдураҳмон ибн Авф”, “Мулла Абдукарим Охунд”, “Ислом ота”, “Хидиршо ота”, “Аҳатхон”, “Аҳмад Яссавий”, “Имом Низомиддин Сангардакий”, Наманган вилоятида “Муҳаммад ал-Амин”, Фарғона вилоятида “Чилигижийда”, Навоий вилоятида “Абу Бакр Сиддиқ”, “Томди”, “Хашман”, Тошкент вилоятида “Абу Ҳурайра”, “Фирдавс”, “Дўстлик”, Сирдарё вилоятида “Аҳмад ибн Малик” ва Бухоро вилоятида “Умар ибн Ҳаттоб” каби янги жоме масжидлар иш бошлагани мўмин-мусулмонларни бағоят хурсанд этмоқда.\nЖорий йилнинг 10 ойида Бухоро вилоятида “Абдуллоҳ ибн Муборак”, Сурхондарё вилоятида “Дўстмуҳаммад бобо”, “Домла Шоҳқосим”, “Имом Раббоний”, “Варроқ Термизий”, Наманган вилоятида “Усмон Зуннурайн”, Бухоро вилоятида “Усмон ибн Аффон”, Тошкент вилоятида “Ҳилол”, “Муоз ибн Жабал” ва Самарқанд вилоятида “Янгиобод” каби 12 та жоме масжид очилгани бу борадаги ишлар жуда жадаллик ила кетаётганини англатади.\nЎтган ҳафта жума куни ҳам жуда катта хурсандчилик бўлди – Cурхондарё вилоятининг олис Музработ туманида “Саййид Ҳабибуллохон” жоме масжиди давлат рўйхатидан ўтказилиб, мўмин-мусулмонларга туҳфа этилди.\nШу ўринда айтиш лозимки, мана шундай кетма-кет жоме масжидлар очилаётганини кўрмаслик ёки англамаслик ёхуд эътироф этиб, шукрона келтирмаслик чин мўминлик сифати эмас. Албатта, Ҳақ таолонинг бундай неъматларига шукр қилиш орқали янада зиёдасига эришилади.\nБаён этилганлардан тушуниш мумкинки, муаллиф ўз мақоласида 2018 йил 31 майдаги Вазирлар Маҳкамасининг “Ўзбекистон Республикасида диний ташкилотларни давлат рўйхатидан ўтказиш, қайта рўйхатдан ўтказиш ва тугатиш тартиби тўғрисидаги Низомни тасдиқлаш ҳақида”ги 409-сон қарори ва 2018 йил 27 сентябрь куни Адлия вазирлигида 3071-сон билан рўйхатдан ўтказилган “Диний ташкилотларни давлат рўйхатидан ўтказиш учун розилик бериш тартиби тўғрисида” Низом каби ҳужжатлар ишламаяпти, деган даъвони қилиши ҳам асоссиз ва ҳақиқатга тўғри келмайди.\nАслида масжидлар борасидаги яхши хабарлар бисёр, ўлкамизнинг қайси гўшасига ташриф буюрманг, жоме масжидларда ободонлаштириш ва бунёдкорлик ишлари жадал давом этаётганига гувоҳ бўласиз. Жумладан, охирги йилларда республикамиз бўйлаб 300 дан зиёд жоме масжид биноси бутунлай қайтадан бунёд этилиб, 300 та масжид капитал таъмирдан чиқарилди. Жорий йилда эса 281 та жоме масжид қайта қурилмоқда. Ўтган ҳафтада ҳам пойтахтдаги 4 та жоме масжид қайта қурилаётгани тўғрисида хабар эълон қилинди. Мамлакатимизда янги масжидлар очилиши, қайта бунёд этилиши ва таъмирланишига оид янгиликлар Ўзбекистон мусулмонлари идораси Масжидлар бўлими томонидан Интернет сайтлари, “Фейсбук” саҳифалари ва “Телеграм” каналлари орқали узвий равишда эълон қилиб борилмоқда.\nЎз навбатида айтиш мумкинки, муаллиф ўз мақоласида айрим мамлакатларда масжидлар сони нисбатан кўп эканини изоҳлаган. Лекин, айрим давлатларда кўп қаватли уйнинг бир хонадони, катта иншоотнинг бир қисми ёки айрим фойдаланилмаётган иморатлардан ҳам вақтинча масжид сифатида фойдаланиш ҳолатлари кўп кузатилади. Бундай жойлар аввал бошқа мақсадда фойдаланилган бўлса, келгусида эса яна турли йўналишларда ишлатилиши мумкин. Ушбу ўлкаларда мана шундай жойлар ҳам масжидлар сонига киритилади. Бизда эса, диёримизда янги масжидлар очиш ва қуриш масаласида Ислом шариатида жоме масжидларга қўйилган талаблар, намозхонлар ҳузур-ҳаловат ила ибодат қилиши учун зарур бўлган шарт-шароитлар, мўмин-мусулмонлар хавфсизлиги ва икки масжид орасидаги масофа, хуллас жаҳон андозаси ва динимиздаги барча талаблар инобатга олинади. Ҳатто юртимиздаги масжидларда фуқароларга хизмат кўрсатиш хоналари, таҳоратхоналар, хавфсизлик ва санитар талабларга юксак дид билан эътибор қилинади.\nҚайд этганимиздек, сўнгги йилларда 40 тага яқин жоме масжид айни фуқароларимиз талаб ва истаклари асосида очилди. Нафақат пойтахтимизда, балки олис Қорақалпоғистон Республикаси, узоқ Сурхондарё вилояти ёки Бухоро ва Навоий вилоятларининг чекка туманларида ё водий вилоятларининг чегара олди ҳудудларида ҳам янги жоме масжидлар очилмоқда.\nАйни кунларда ҳам Ўзбекистон мусулмонлари идораси саъй-ҳаракати билан мамлакатимизнинг турли ҳудудларида эҳтиёждан келиб чиқиб, янги жоме масжидларни давлат рўйхатидан ўтказишга ҳозирлик кўрилмоқда. Яқин кунларда ушбу жомелар очилишини ҳам матбуотда эълон қиламиз.\nХулоса қилиб айтиш мумкинки, маърифат ва руҳий тарбия маскани бўлмиш Аллоҳнинг уйларини обод этиш ва янгисини очиш каби хайрли ишлар юртимизда бардавом бўлмоқда ва бундай хушхабарлар ортиб бормоқда.\nАллоҳ таоло барчамизни тўғри йўлда собитқадам айласин.\nИжтимоий иллатлар (фирибгарлик, ўзгалар молини ноҳақ ейиш)\nҚабристон зиёрати одоблари ва унда бидъат ва хурофотлардан тийилиш\nҲАР КИМ ҲАМ ҚУРЪОН ВА ҲАДИСДАН ҲУКМ ОЛИШГА ҲАҚЛИ ЭМАС!\nИсломда диний бағрикенглик ва ҳамжиҳатлик масаласи\nТўқима ҳадис ва асоссиз ривоятлар келтиришнинг хатари


О. Назарбеков: “Бирорта ўзбекистонлик йўқки, Тожикистонда қариндоши бўлмаса” – mulkdor.com\nО. Назарбеков: “Бирорта ўзбекистонлик йўқки, Тожикистонда қариндоши бўлмаса”\nNovember 4 2017, 10:11 ЖамиятМақолаларМинтақаСанъатЎзбекистон\nЎзбекистон халқ артисти, Ўзбекистон маданият вазирининг ўринбосари Озодбек Назарбеков Тожикистонга қилган сафари вақтида маҳаллий оммавий ахборот воситалари билан, хусусан “Замон” газетасининг мухбири билан суҳбат қурган. Суҳбат мавзуси санъаткорнинг ижодий режалари ҳамда Ўзбек-Тожик алоқалари борасида бўлган.“Мулкдор” ана шу суҳбатнинг матн ва аудио турини сизларга тақдим этади.\nЎзбекистон Халқ артисти Озодбек Назарбеков “Бирор ўзбекистонлик йўқки, Тожикистонда қариндоши бўлмаса…”, дер экан, кузатувчилар бу фикрни маъқуллаб, ҳа, ҳофиз жуда тўғри айтибди, ҳатто Ўзбекистон президенти Шавкат Мирзиёевнинг ҳам Тожикистонда қариндош-уруғлари бор дейди…\n“ТОЖИК ТИЛИДА АЛБОМ ТАҚДИМ ЭТАРМАН”\nЎзбекистон Халқ артисти Озодбек Назарбеков тожик тилида ўз қўшиқлари албомини яратиши эҳтимолини айтди. Бу ҳақида ҳофизнинг ўзи Тожикистонда чоп этиладиган мустақил “Замон” газетаси мухбири билан суҳбати пайтида маълум қилди. Маълумки, бугунгача ҳофиз тожикча қўшиқлар куйлаган бўлса ҳам, тожик тилида алоҳида албом яратмаган эди.\nҚОНИ БИР, ЖОНИ БИР ХАЛҚ\nОзодбек Назарбеков суҳбати пайтида ўзбек ва тожик халқи ҳақида гапириб, бу икки қўшни ва қисматдош халқни “қони бир, жони бир” халқ деб атайди:\n–Бу иккита тилда гаплашадиган бир халқ ўзи, аслида. Урф-одатларимиз, маданиятимиз… умуман ер юзида иккита бир-бири билан уйғунлашиб, аралашиб кетган халқ ким дейишса, бу ўзбек билан тожик. Бу икки халқни ҳеч қачон алоҳида-алоҳида тилга ҳам олиб бўлмайди. Бирор бир давра йўқки, у даврада фақат ўзбек ўтирган бўлсаю, тожик бўлмаса. Бирор бир давра йўқки, фақат тожик ўтирган бўлсаю, ўзбек бўлмаса. На Ўзбекистонда бунақа давра йўқ, на Тожикистонда бунақа давра йўқ… Қони бир, жони бир халқдай қабул қилса ҳам бўлади.\nОРАМИЗДА БЕГОНАЛАР ЙЎҚ!\nМаълумки, ҳофиз жорий йилда Тожикистоннинг иккита йирик шаҳри: Душанбе ва Хўжандда консерт берди. Гап шу хусусда кетганида ҳофиз\nТожикистонда ўзини бегона юртда юргандек ҳис этмаганлигини, гўё ўз ватани Ўзбекистонда юргандек ҳис қилганлигини таъкидлайди:\n–Мен саккиз йил илгари биринчи марта Тожикистонга ташриф буюрганимда ҳам шу нарсани ҳис қилгандим, бу йил ҳам шу нарсани ҳис қилдим: мен ўзимни бошқа, қўшни давлатга чиққанимни ҳис қилмаяпман. Кўчада юрганимда ҳам, бир жойда ўтирганимда ҳам, консертда ҳам, қаерга борсам худди ўзимни ватанимда юргандек. Худди Ўзбекистонда юргандек. На кўринишида, на урфу одатида, на олдимизга қўйган таомида, на бошқасида фарқ сезилмайди. Соатлаб гапириш мумкин бу иккита халқ муносабатларини.\nТУРКИЙ ҲАРБИЙ, ФОРСИЙ НАЗМИЗ ТИЛ\nҲофизнинг фикрича, бир пайтлар ота-боболаримиз учун соҳалар тили бўлган турк, форс ё тожик ва араб тиллари бугун алоҳида-алоҳида халқ ва давлатлар тили. Яъни, илгари ота-боболаримиз бу тилларнинг барчасини мукаммал билишган ва ҳар бирини ўз соҳасида ишлатишган. Халқлар орасида сани тилинг, мани тилим деган гап бўлмаган.\nОлимлар, уламоларнинг шунақа сўзлари борки, форс тили бу назм тили. Шунақа нафис бўлганлиги учун бу тилда ижод қилиш, бу тилда қўшиқ айтиш, ғазал ёзиш, ижод қилиш, умуман асарлар бу тилда янаям гўзалроқ ифода этилади. Янаям гўзалроқ, бир эшитимли бўлади. Ёқимли бўлади. Уламолар форс тили бу назм тили, адабиёт тили деган бир хулосага келишган. Дейлик, араб тилини илм тили деб, танлашган. Форс тилини назм тили деб танлашган. Турк тилини бу ҳарбий тил деб танлашган. Ҳарбий ҳолатларда кўпроқ турк тилидан фойдаланишган.\nОта-боболаримиз туркий тилларни ҳам, форсиз тилларни ҳам араб тиллларини ҳам мукаммал билишган. Бу сани тилинг, мани тилим деган гап бўлмаган.\n“ТОЖИК ТИЛИНИ ЎРГАНАМАН”\nҲофиз тиллар ҳақида гапираркан, форс яъни тожик тилини билмаслиги, лекин бу тил жуда ҳам ёқишини айтади. Шунингдек, назм тили бўлган тожик тилини ўрганишга қарор қилганлигини таъкидлайди:\nФорс тилини, умуман, тожик тилини билмайманку, лекин шунақа ёқади. Шунинг учун бу тилни ўрганишни яхши кўраман. Умуман форсий тилларда бизни деярли ҳамма ижодкорларимиз, классик ижодкорларимиз Алишер Навоийдан тортиб Заҳириддин Муҳаммад Бобургача, Машрабу бошқа-бошқа кўплаб шоирлар форсий тилда ҳам асарлар, ғазаллар битишган. Ўша ғазалларни ҳам ижро қилиш мақсадиди шу тилни ўрганмоқчиман. Чунки ғазалларни ижро қилганда барибир мазмунини тушуниб, умуман, қўшиқ ижро этиш учун ўша ғазални маъносини тушуниш керак. Тожикча қўшиқлар бугунги шоирларнинг сўзлари билан куйлаганман. Лекин ўша мумтоз адабиётимизга мурожаат қилганимизда кўплаб чиройли ғазаллар, кўплари шу форс тилида ҳам жуда кўп ижод қилишган. Шунинг учун Бедил, Абдураҳмон Жомий ижодларига бир мурожаат қилиш ниятим бор. Шу баҳона ҳеч бўлмаса 30-40 фоиз бўлса ҳам тожик тилини ўрганаман. Чунки бу тил ўзимга жуда ёқади.\nҲАТТО ПРЕЗИДЕНТНИНГ ҲАМ ТОЖИКИСТОНДА ҚАРИНДОШЛАРИ БОР\n–Иккита халқнинг дўстлиги янаям мустаҳкамланиб боряпти. Мана маданий “юришлар” бошланди. Яхши маънодаги маданий юришлар. Нафақат маданият маъносида, умуман бизнес маъносида, иқтисодиётга таллуқли кўплаб лойиҳаларга иккита давлат раҳбари томонидан қўллар қўйилди. Бу иккита халқни янада жипслашувига, янада мустаҳкам бўлишига хизмат қилади, – дейди Озодбек Назарбеков.\nҲофиз нима учун ўзбегу тожик халқи ҳамда Ўзбекистон ва Тожикистон давлатлари муносабати яхши бўлиши зарурлигини асосий сабабини шундай ифодалайди:\n–Мен бирорта тожикистонликни билмайманки, Ўзбекистонда қариндоши бўлмаса ёки биронта Ўзбекистон фуқаросини билмайманки, Тожикистонда қариндоши бўлмаса. Шунинг учун бу халқларнинг дўстлиги, муносабати мустаҳкам бўлиши манашу иккита халқни бугун вазият талаб қилиб турган бир ҳолати деб баҳолаш мумкин. Лойиҳалар амалга ошиб, келишувлар амалга ошиб бораверар экан, Худо хоҳласа бу албатта ҳар иккала халқнинг манфаати учун катта хизмат қилади.\nКузатувчилар Ўзбекистон Халқ артисти Озодбек Назарбековнинг “Мен бирорта тожикистонликни билмайманки, Ўзбекистонда қариндоши бўлмаса ёки биронта Ўзбекистон фуқаросини билмайманки, Тожикистонда қариндоши бўлмаса”, деган сўзларини жуда тўғри ва ўринли айтилганлигини таъкидлашади.\nСиёсатшунос ва маданиятшунос М.Оқилзоданинг фикрича, ҳофиз сўзларининг тўғри эканлиги шундаки, ҳақиқатдан ҳам кўплаб тожикистонликларнинг Ўзбекистонда қариндош-уруғлари ва аксинча, ўзбекистонликларнинг Тожикистонда қариндош уруғлари бор. Ҳатто Ўзбекистон президенти Шавкат Мирзиёевнинг ҳам Тожикистоннинг Деваштич тумани (илгариги Ғончи райони)да қариндошлари истиқомат қилишади…\nҲофиз сўзларининг ўринли айтилганини эса, мустақиллик йилларида Ўзбекистоннинг собиқ ва марҳум президенти Ислом Каримов ташаббуси билан икки давлат орасида виза режими жорий қилиниши қариндош-уруғларнинг борди-келди қилишини қийинлаштириб қўйганди. Халқ артисти Озодбек Назарбеков бу сўзларини шунчаки айтиб қўймаган, у халқ дардини жуда чиройли тарзда ифода этибди, дейди М.Оқилзода.\nИкки ёшли асадбек эҳтиётсизлик қурбони бўлди\nҚашқадарё вилояти Китоб тумани Гулгунпуш қишлоғида яшовчи 2 ёшли Асадбек уйдагиларининг эҳтиётсизлиги туфайли ҳовизга тушиб вафот этди. (more…)\nЖамиятJune 23 2018, 01:06


ТОШПУЛАТ РАХМАТУЛЛАЕВ СОГДИАНА: Самарқандда сакура гуллади\nЯпон олчаси дарахти юртимизга қандай келиб қолди? 2005-2006 йилларда қадимий кентнинг Геофизика мавзесидан Улуғбек расадхонасига олиб борадиган янги йўл қурилган эди. Узунлиги 1200 метр бўлган йўл тайёр бўлганидан бир йил ўтгач, унинг икки четида нинали баргли дарахтлар ва каштан билан бирга сакура ҳам экилди. Япон гўзали номи билан оламга машҳур бўлган бу дарахт эндиликда чиройли гуллари ва ҳатто ўзига хос барглари билан ҳам самарқандликлар ва шаҳар меҳмонларнинг кўзини қувонтирмоқда.\nАслида сакура Кунчиқар мамлакатининг миллий рамзи ҳисобланади ва японлар томонидан эъзозланади. Ўтмишда бу дарахтни улар муқаддас деб билганлар. Унинг 150тага яқин навлари мавжуд. Сакуранинг гуллаши билан Японияга баҳор кириб келади.\nСакура гуллаган пайтда мамлакатда туристлар сони кескин кўпайиб кетади. Ўн минглаб сайёҳлар унинг оқ-пушти рангли гулларини кўриб, ундан баҳра олиш Японияга келишади. Камина АҚШ пойтахти Вашингтонда сакура гулларидан ҳайратга тушган эдим. Бу ерда алоҳида байрам – сакура фестивали ўтказилади. Япон олчаси қийғос очиладиган пайт – апрель ойининг бошларида 1935 йилдан бошлаб ўтказиб келинаётган байрамга бутун дунёдан туристлар йиғилади. Америкага сакура қандай қилиб келиб қолган? Маълум бўлишича, 1912 йилда Токио мэри дўстлик рамзи сифатида Вашингтонга 3000та ушбу дарахт кўчатини совға қилган экан.\nБизда Гул сайли, Қовун сайли, Сумалак сайли каби байрамлар нишонланиб келинмоқда. Балки гўзаллик шайдолари учун Сакура гули сайли жорий қилинса, мақсадга мувофиқ бўлар? Бу туристларни жалб қилишнинг яна бир имконияти бўлиши мумкин. Шуни инобатга олиш керакки, сакуранинг гуллаш вақти қисқа бўлиб, бир ҳафта-ўн кун давом этади.\nСамарқандга сакура гуллари сайлига марҳамат!


Самарқандда плита кўприк ўғирланди\nЎзбекистонда ўғрилар диққатини тортаëтган объектлар сони ошиб бормоқда - улар сафига ариқлар устидаги бетон кўприклар ҳам қўшилган.\n"Рамазонда укамга ëрдам беринг!"\nАҚШдан сим қоққан асли ўзбекистонлик Лола Ботирова Ўзбекистонда қарийб 10 йилдан бери Жаслиқ қамоқхонасида сақланаётган укаси Ҳасанбек Ботировнинг озод этилишида кўмак сўраб, Ўзбекистондани инсон ҳуқуқларини ҳимоя қилувчи ташкилотларга мурожаат йўллади.\n- Ўзбекистонда менинг ҳам инсон ҳақ-ҳуқуқларим поймол қилиниб, менга наркотик моддасини ноқонуний ташлашиб, қамашган. 3¸5 йил қамоқда ўтириб чиқиб, кейин бориб Украинадан бошпана сўраганман. Украина отказ берди.\nОзодлик: Ўзи Ўзбекистонда нима иш қилардингиз?\n- Тижорат билан шуғулланардим.\nОзодлик: Хориждан ўзингиз олиб келармидингиз?\n- Йўқ. Қирғизистондан олиб келардим, баъзида Москва томонларга чиқардим. У пайтларда унақа нима ҳам эмас эдику. Ҳеч қанақа наркотик билан шуғулланмаганмиз. Участка нозири билан келиша олмасдим. Кичкина дўконча очмоқчи эдим. Шунинг муаммоси бўлдида. Кейин квартирамга наркотик ташлаб мени қамашган. Ўзимни оқлай олмадим. Сайëра Рашидовага ëзганман. Мен 2001 йилда амнистия актига тушиб чиқдим. 2002 йилда укам қамалди. Мен қўрққанимдан Ўзбекистондан чиқиб кетдим.\nОзодлик: Укангиз конкрет нима айблов билан қамалган?\n- Укамга ҳам наркотик моддаси ташлашди. Укам темир йўлда проводник бўлиб ишларди. 2002 йил 6 июнда қамалган. Турмада намоз ўқиганини кўриб Жаслиққа жўнатиб юборишган. 2008 йилда амнистия акти билан чиқиши керак эди. Кейин 159 билан 242- моддани қўшиб, 5 йил муддат қўшиб қўйган.\nОзодлик: Қамоқхонанинг ичидами?\n- Ҳа. 2008 йилдан кейин мана тўртинчи йилини ўтириб қўяяпти. Мен бугун эрталаб саҳарликка туриб аëлига телефон қилсам, аëлининг мазаси йўқ. Ëш иккита боласи бор. Ота-онамиз ўлиб кетган. Ҳеч қанақа ëрдам бўлмаяпти. Ҳаттоки маҳалладан ëрдам қилишмайди. Хўп, укам жиноятчи экан¸ унинг иккита боласида нима айб? Маҳалладан ҳам ҳеч қанақа моддий ëрдам берилмайди. Нима учун? Сизлар орқали мурожаат қилмоқчи эдим. Укам Ботиров Ҳасанбек. 2002 йилдан бери Жаслиқ қамоқхонасида сақлаб келинади. Ўзининг ҳам, аëлининг ҳам соғлиғи ëмон. Илтимос қиламан ëрдам қилсаларинг, дейди Лола Ботирова.\nСамарқанд вилоятининг Каттаққўрғон туманидан боғланган 54 ёшли Шакар Қувватова ўз қишлоғини асосий йўлга боғлаб турувчи кўприк ўғирлангани боис ўнга яқин хонадон қийинчиликда қолганини айтиб, мурожаат қилди.\n- Каттақўрғон-Самарқанд-Навоий қатнаëтган катта асфалт ëқадан катта цемент ариқ ўтган бизнинг уйимизнинг олдидан. Шунда бизларнинг уйимизга катта плита кўприк бор эди. Ўғирлатдик. Биттаси олиб кетибди шуни. Маҳалладан илтимос қилдик “Кўприкни топинг. Жойига келтириб қўйсин” деб мурожаат қилдик. Мурожаатимизни бажо этмади булар. Аввалроқ мен телефон қилган эдим. "Ахборот"га бергани учун раҳмат. Келиб бир сўрадида, “уч-тўрт кунга қилиб берамиз, эшитдик "Ахборот"да” деб қатнаб қолди-да, кейин совушиб кетди.\nОзодлик: Озодликда чиққандан кейин раҳбарлар келиб хабар олишдими?\n- Ҳа. Бир келиб “уч-тўрт кунга қилиб берамиз” деб айтди-да, шу билан йўқ бўлиб кетди. Ҳадемай мана буғдой экиш маҳал келаяпти. Мен жуда чатоқ бўляпманда.\nОзодлик: Бу кўприк нима учун хизмат қиларди?\n- 10 хўжалик ўша ердан техника ўтказиб буғдой эктиради, ўт ўтказади, ғалла ўтказади уйларига.\nОзодлик: Хўжаликлар учун зарур маҳсулотларни боғлаб турган кўприк эканда.\n- Ҳа. Шуни ўғирлатдикда. Маҳаллага ким олганини ҳам айтдим. Ўз ҳалол меҳнатимизга қўйганимизни ҳам айтдим. Нима қилишим керак энди мен. Маҳалла сўрамаса, участка нозири сўрамаса, бу ҳеч ким сўрамайдиган замон бўлдими дейман, дейди каттақўрғонлик Шакар Қувватова.\nЗолим шоҳлар Қаддафийдан сабоқ олсин!\n“Эркин микрофон”га Жиззахдан боғланган Очил Мирзаев Ливия ва Суриядаги бугунги вазиятга муносабат билдирди.\n- Америка бошчилигида демократияни баҳона қилиб онги ривожланмаган халқларни эзиб келаëтган мустабид золим подшоларнинг ҳокимият тепасидан кетиб, у ерда миллатчилик ëки бошқа жанжаллар, ажойиб осойишта ҳаëт вужудга келади деб ўйлайман-да. Мен фақат битта нарсага афсус чекаман. Қаранг 42 йил рҳбарлик қилиб ҳокимиятга тўймаяпти. Бунга қойил қолиш керакда. 20-30-42 йил раҳбарлик қилаяпти, ëши 70-75-80га кираяпти, лекин “мен ўхшатаман” дейди. Ўхшатиб нима бўлаяпти? Бутун душманларимни турмага тиқаман¸ деб орзу қилган жойига ўзи бориб тиқилаяпти ҳаммаси. Бугунги раҳбарлар шундан ўрнак олиши керак. Менинг ëшим 80га борганда, ўзим қурган турмахонага бориб қуртлаган баландани еб туриб суд олдида битта камерада, иккинчисида унинг ўғли, учинчисида қизи ëтиб туриб ўзи тарбиялаган отасининг осилишини томоша қилади бугун. Ана шундай кундан Оллоҳнинг ўзи сақласин. Мен ўйлайманки, бугунги кунда мана шу нарсани кўриб, тўғри фикр чиқариб, “Мен ҳаммадан зўрман. Мен ҳаммани қўрқитаман” деган мустабид, золим, жоҳил подшолар ҳозирги бўлаëтган воқеалардан ўрнак олиши керак.\nОзодлик: Ўрнак олиши керак бўлган золим подшоларни санаб бера оласизми?\n- Золим подшо деганда кимлар конституцияни оëқости қилаëтган бўлса, кимда ким халқнинг тинчлигини ўйлаяпман¸ деб туриб кундан-кун орқага тортаëтган бўлса, кимлар маддоҳбозликни яхши кўриб фақат ўзини мақтаганларни, ўзини кўкларга кўтарганларни, аслида бизнинг халқимиз айтадики, дўст ачитиб гапиради, душман кулдириб. Бир пайтлар отам, юртбошим деган вазирлар қани? Ўша турмада ëтган Миср подшоларига бир пиëла сув бера олмаяптику. Подшолар қилаëтган ишини ўзи билади. Бизда “сен шундайсан” деб гапирилмайдида. Бизда гап эгасини топиб олаверади, дейди Очил Мирзаев.


3 декабрь, 2019, 19:56\nТеглар:Бунёдкор | Суперлига | Сўғдиёна\n"Бунёдкор" етакчиси Анвар Ғофуров жамоасининг мавсумдаги иштироки ҳақида нима дейди?\n«Бунёдкор» клуби мавсумнинг охирги турида Жиззахнинг «Сўғдиёна» клубини қабул қилди. Айнан ушбу беллашув натижаси якунда қайсидир клубга келаси йили Осиё Чемпионлар лигаси учун йўлланмани тақдим этиши аниқ эди. Шу сабабли ушбу баҳсга қизиқиш юқори бўлди. Ўйин ҳам шунга яраша жанговор ва голларга бой тарзда ўтди. Якунда қайд этилган 2:2 ҳисоби «Бунёдкор»ни Осиё Чемпионлар лигаси плей-офф босқичига олиб чиқди. Шу сабабли жамоа етакчиларидан бири Анвар Ғофуров билан суҳбатлашдик.\n- Чемпионатнинг охирги турдаги энг муҳим ўйини сифатида «Бунёдкор» ҳамда «Сўғдиёна» жамоалари ўртасидаги учрашувга эътибор юқори эди. Шунга яраша беллашув жанговор дуранг билан тугади. Аввало учрашув ҳақидаги фикрларингиз билан ўртоқлашсангиз?\n- Бу ўйиндаги жавобгарлик ва масъулият жуда катта эди. Бу биз учун жиддий аҳамиятга эга эди. Биринчи бўлимда ҳеч кимнинг таваккал қилгиси келмади. Тўғриси, бизга дуранг ҳам қулай бўлганлиги учун олдинга кўп ҳам берилмасдан, рақиб қарши ҳужумдан фойдаланиб қолмаслигини истаб ўйинни аста-секин олиб бордик. Бир сўз билан айтганда, таваккал қилишимиз керак эмасди. Гол урганимиздан кейин ўйинимиз «очилгандек» бўлди. Ҳисоб 2:0 га етганидан кейин рақиб жамоада босим умуман қолмади. Чунки уларнинг энди йўқотадиган ҳеч нарсаси қолмаганди. Шу боис фақат ҳужумга ташланишди. Бахтга қарши «Сўғдиёна» футболчилари дарҳол жавоб голини киритишди. Бу улар учун омадли гол бўлди ва бундан руҳланиб кетишди. Шундан сўнг бизга янада қийинроқ бўлди. Учрашувнинг охирларида эса бизда ҳам яна имкониятлар бўлди. Лекин бизга ғалабадан кўра дуранг натижани сақлаб қолиш муҳимроқ бўлиб кўринди. Чунки ҳисоб тенглашгач дарвозамиздан бошқа гол ўтказиб юбормаслигимиз керак эди. Мухлислар қайси жамоага ишқибозлик қилишганидан қатъий назар ўйиндаги қайноқ муҳитни охирги дақиқаларгача сақлаб туришди. Жуда ҳаяжонли ўйин бўлди.\n- «Бунёдкор» 2:0 ҳисобида олдинга чиқиб олганидан сўнг жамоангизнинг ғалабасига энди кўпчилик шубҳа қилмаганди. Лекин «Сўғдиёна» қисқа фурсатлар ичида вазиятни ўзгартира олди. Айтмоқчиманки, иккита тўп фарқи билан олдинга чиқиб олганинглар жамоани бўшаштириб юборганмиди?\n- Балки шундайдир. Айтяпман-ку, «Сўғдиёна» жамоасига энди ҳеч ниманинг аҳамияти қолмаганди. Улар ютқазаётганди ва орқага йўл қолмаганди. Шу боис улар бутун эътиборини ҳужумга қаратишди. Бу орқали рақиб аъзолари таваккалона ўйин кўрсатишди. Бу эса улар учун ўз натижасини берди. Ҳисоб 2:1 бўлганидан сўнг жиззахликлар ўйинини янада кучайтиришди ва бундан руҳланишди.\n- Ўйиндан олдинги турнир жадвали шуни кўрсатиб тургандики, «Бунёдкор»ни дуранг ҳам қаноатлантирарди. «Сўғдиёна»га эса фақат ғалаба зарур эди. «Бунёдкор» эса шу куни айнан дуранг учун ўйнагандек кўринди…\n- Йўқ, бундай эмас. Биз фақат ғалаба учун курашгандик. Лекин ўйиннинг аҳамияти иккала жамоа учун шу қадар катта эдики, буни фақат майдонда ўйнаган футболчилар яхши ҳис қилишади. Ўйин давомида эса арзимаган зарба ҳам гол билан якунланиши ҳеч гап эмас. Чунки бунга кўп бор гувоҳ бўлганмиз, неча марта охирги дақиқаларда арзимаган зарба гол билан тугаганлигини кўрганмиз. Бу – футбол ва унда кутилмаган натижалар бўлиши табиий. Биз бундай катта босим остида дуранг учун ўйнадик деб ўйламайман. Албатта, қайд этилган натижа жамоамиз учун ижобий бўлди. Лекин учрашув дуранг билан тугайди деб ким кафолат берарди?\n- Бунёдкор» энди келаси йилнинг январь ойида Осиё Чемпионлар лигасининг плей-офф босқичида иштирок этади. Бизни қизиқтиргани шуки, келаси мавсумда ҳам жамоадаги фаолиятингизни давом эттириш ниятингиз борми ёки тугатасизми?\n- Бу йил бемалол ўйнадим. Чунки кучим борлигини ҳис қилиб турдим. Яқин орада шифокорларнинг қабулида бўламан ва соғлигимни текширтираман. Шундан сўнг якуний хулосага келаман. Агар текширувлар ижобий бўлса, фаолиятимни яна давом эттириш ниятим бор. Мабодо, соғлигимда қандайдир муаммолар бўлса, унда тугатишимга тўғри келади.\n- Бу борада Вадим Абрамов билан гаплашмадингизми?\n- Ҳали гаплашганим йўқ. Ҳаммаси шифокорлар назоратидан ўтганимдан кейин аниқ бўлади. Ҳамма одам яхши тушунади, соғлик барибир биринчи ўринда туради.\n- «Бунёдкор»нинг Осиё Чемпионлар лигаси плей-офф босқичига чиққани учун яхшигина бонуслар берилиши ҳақида эшитдик…\n- Ҳа, бизга қўлга киритилган учинчи ўрин ҳамда Осиё Чемпионлар лигаси йўлланмаси учун раҳбарият машина беришларини ваъда беришган. «Сўғдиёна»га қарши учрашувдан кейин ҳам бизга машина беришлари ҳақида айтишди. Биз Осиё Чемпионлар лигаси плей-офф босқичига чиққанимиздан жуда хурсандмиз. Бунгача мураббийларимиз ОЧЛга энг осон йўл - Кубок орқали эканлигини айтганди. Чунки бунга жамоамизнинг имконияти етарди. Аммо ОКМКга ютқазиб қўйганимиздан сўнг бор эътиборимизни чемпионатга қаратгандик. Аксига олиб мавсум давомида биздан омад юз ўгирган ўйинлар ҳам бўлди.\n- Айниқса, Абрамов терма жамоага бош мураббий бўлганидан кейин «Бунёдкор» кетма-кет ютқазди…\n- Ҳа, шундай бўлди. Аммо Вадим Карленовичнинг терма жамоага бош мураббий бўлгани жамоамизга таъсир кўрсатди деб ўйламайман. Шунчаки омад биздан юз ўгираверганди. Худога шукр, мавсумни яхши ҳолатда тугатиб олдик. Ўйлашимча, декабрнинг охирларида жамоамиз учун бўладиган тақдирлаш маросимида айтилган бонуслар бажарилса керак.


ЎзА - Минерал ўғит олишнинг янги усули\n17.04.2018 22:30:58 Чоп этиш версияси\nОлим ушбу ихтиролар ҳақида Ўзбекистон Миллий ахборот агентлиги – ЎзА мухбирига қуйидагиларни сўзлаб берди.\n– Ушбу минерал ўғитлар Қорақалпоғистон заминида мавжуд бўлган фосфорит, глауконит, бентонит каби ер ости бойликларидан олинади, – дейди С.Бауатдинов. – Биринчи ихтиро – фосфоритдан ўғит олишдир. Қорақалпоғистондаги фосфоритлар юртимиздаги бошқа фосфоритлардан (Қизилқум, Гулёб) физик-кимёвий жиҳатдан фарқ қилади. Қорақалпоғистон заминидаги фосфоритларни пайдо этувчи кристаллар бир-бири билан жойлашуви бўшлиги, тупроқда секин эрувчанлиги илмий жиҳатдан исботланган.\nҚорақалпоғистон фосфоритлари асосан сувда эримайдиган ўртача тузлардан ташкил топган. Шунинг учун ўсимликлар ундаги фосфорни жуда қийинчилик билан ўзлаштиради (аччиқ тупроқ шароитларидан ташқари). Тадқиқот натижасига кўра, чиғаноқли фосфоритларни фосфорит уни шаклида бевосита тупроққа солиш мумкинлиги аниқланди. Ундан қишлоқ хўжалигида ўртача шўрланган тупроқда фойдаланса бўлади. Самарадорлиги оддий суперфосфатдан қолишмайди. Демак, маҳаллий янги минерал ўғит пайдо бўлди.\nМинерал ўғит кимёвий номи бўйича – туз. Кислоталилиги 3-4 фоиз кўрсаткичга эга бўлган минерал ўғит ерни шўрланишига олиб келади. Агар минерал ўғитлар билан фосфоритни аралаштирса (аралашма тайёрланса) ундан олинган минерал ўғитнинг кислоталилиги камаяди, ернинг шўрланиш даражаси ҳам пасаяди. Ўсимликнинг минерал ўғит олиш коэффициенти ошади.\nИккинчи ихтиро – глауконит ўғитидир. Қорақалпоғистонда глауконит минерали кенг тарқалган. Глауконит минералида ўсимлик учун керакли бўлган калий оксиди, бизнинг кейинги аниқлашимиз бўйича, 30 дан ортиқ макро-микро элементлар мавжуд. Бу кимёвий моддаларнинг кўпчилиги оксид ҳолида экани исботланмоқда. Бу элементлар тупроқда яхши эриши тажрибалар давомида аниқланаётир.\nГлауконитдан олинадиган минерал ўғитнинг фойдаси катта. Биринчидан, минерал ўғит экологик аҳволнинг яхшиланишига олиб келади. Далаларга берилаётган фосфор ўғити сарфини 40-50 фоиз, азотни 20-30 фоиз, калий ўғитини 70-80 фоизга камайтиради, асосийси, маблағ тежалади. Иккинчидан, ўсимликнинг вегетация даврида тупроқ намлигини уч ой давомида 70-75 фоизга ушлаб туради, тупроқ таркибини яхшилайди. Глауконит табиий ўғит – тупроқни калий ўғити билан бойитади ва унинг таркибини яхшилайди. Ўсимлик ривожланишини тезлаштиради, турли касалликлардан ҳимоя қилади. Кимёвий заҳарли элементларни ўзига сўриб олади, тупроқни тозалайди. Ердаги гумус (чиринди) миқдорини оширади.\nГумус таркибида 5 фоиз азот, 20-30 фоиз фосфор, 70-80 фоиз олтингугурт бўлади. Глауконитда ва ундан олинадиган ўғитларда бизнинг илмий маълумотларга кўра, мис, цинк, кобальт, ванадий, бор каби макро-микро элементлар борлиги аниқланди. Агар улар етишмаса, ўсимлик яхши ривожланмайди, яхши ҳосил бермайди, экологик жараёнларга чидамсиз бўлади.\n2016 йилда Ўзбекистон ФА Қорақалпоғистон бўлими қошида соатига 400-500 килограмм бойитилган глауконит ишлаб чиқариш қувватига эга махсус цех ишга туширилди. 25 тоннага яқин глаукофос, глаукокалий ўғитлари 21 фермер хўжалигига тажриба сифатида берилди. Натижада пахта ҳосилдорлиги кутилганидан ҳам юқори бўлди.\nУчинчи ихтиро ернинг мелиоратив ҳолатини яхшилайдиган бентонитдир. Кейинги йилларда Орол денгизи тубидан кўп миқдордаги тузлар шамол билан юртимиз вилоятларига кенг тарқалмоқда. Тупроқ шўрланиши минерал ўғитнинг фойдалилик даражасини камайтиради. Пахта ҳосилдорлиги оз шўрланган ерларда 10-15 фоизга, ўртача шўрланган ерларда 50 фоизга, кучли шўрланган ерларда 75 фоизгача камаяди.\nАна шу ернинг шўрланишига қарши курашадиган янги ихтиро бу – бентонитдир.\nҚорақалпоғистон ҳудудида кенг тарқалган бентонит ернинг мелиоратив ва физик-кимёвий хусусиятини яхшилайди, ҳосилдорликни оширади. Агар нанбар (компост) сифатида фойдаланилса, ўсимлик ривожига таъсири юқори бўлади. Масалан, 7-10 тонна гўнгга 5-6 тонна бентонит аралаштирилиб нанбар қилинса, пахта ҳосилдорлиги 4-5 центнерга ошиб, вегетация даври қисқаради. Бентонит таркибида тез сингиб кетадиган 30 га яқин макро-микро элементлар бор. Бентонит ер намлигини сақлайди.\nҚишлоқ хўжалигида кенг қўлланилаётган минерал ўғитлардан аммофос, суперфосфат, аммофосфат ва бошқа таркибий азотли-фосфорли ўғитлар бугунги замон талабига жавоб бермайди. Ишлаб чиқарилаётган минерал ўғитларнинг қишлоқ хўжалиги экинларига физик-кимёвий таъсири паст, яъни тупроқ миқдорида тез эриб кетади, фойдалилик даражаси кам. Дунё олимлари қишлоқ хўжалиги экинларига ҳар йили минерал ўғитлар бериш ернинг шўрланиши ва атмосферанинг, иқлимнинг ўзгаришига катта таъсир кўрсатишини илмий жиҳатдан исботламоқда. Қишлоқ хўжалигидаги узлуксиз кимёлаштириш ва минерал ўғитлардан узлуксиз тарзда фойдаланиш оқибатида атмосферада карбонат ангидрид гази, метан ва азот газлари йиғилмоқда, тупроқнинг сувсизланиш жараёни ошмоқда.\nМаълумот учун, фанда қайд қилинишича, 1960 йиллардан буён Қорақалпоғистонда 1 гектар ерга ҳар йили 550 килограм, айрим жойларда 1 тонна туз тушади. Бу тузлар Орол денгизининг қуриган тубидан кўтарилган заҳарли чанг-тўзонлардир.\nУшбу ўғитлар ишлаб чиқаришга кенг жорий этилса, мамлакатимизга миллионлаб маблағ сарфлаб хориждан импорт қилинаётган ўғитлар ҳажми кескин камаяди. Шу билан бирга, энг муҳими, экологияни яхшилаш, ернинг унумдорлигини янада оширишга хизмат қилади.


Сарҳисоб | HikmatNuri\nCategory Archives: Сарҳисоб\nБу категорияда Қиёматдаги сарҳисоб ҳақидаги фатволар билан танишасиз.\nИслом етиб келмаган кимсаларнинг Қиёматдаги аҳволи\nMart 27, 2010 Hikmat Nuri\tLeave a comment\nСавол: Ислом етиб келмаган ва Исломни танимаган одамларнинг Қиёмат кунидаги аҳволлари қандай бўлади?\nАллома Абдулазиз ибн Абдуллоҳ ибн Боз жавоб беради (Фатво: 6):\nПайғамбарлар – уларга Аллоҳнинг салавоту саломлари бўлсин! – рисолати етиб келмаган кишилар – аҳли фатраларнинг ҳукми қуйидагича бўлади: саҳиҳ ҳадисларда уларнинг имтиҳон қилиниши, имтиҳондан ўтганларнинг жаннатга, ўта олмаганларнинг эса жаҳаннамга киришлари айтилган.\nЗамонамизда жоҳилият даврида мусулмонлардан олисларда ва Ислом даъвати етиб бормаган, масалан, Америка қитъасида ёки Африканинг узоқ соҳилларида яшаётган кишилар Қиёмат кунида синалади. Ўша куни уларга буюриб, таъқиқланади. Буйруқларга итоат этган кишилар жаннатга, осийлик қилганлар эса жаҳаннамга кирадилар. Аллома Ибн Қоййим (раҳимаҳуллоҳ) бу мавзуни ўзининг «Ториқул ҳижратайн» китобининг охиридаги «Мукаллафлар қатламлари» номли бобида батафсил қаламга олиб, шу мавзудаги ҳадислар ва илм аҳлларининг қавлларини келтирган.\nИслом ва мусулмонлардан йироқда бўлгани ёки Ислом етиб келган бўлсада ақли заиф мажнун ёки мушрикларнинг фарзандлари бўлса, ёхуд болалик чоғида мушриклар ўртасида мушрик бўлиб вафот этган бўлса, илм аҳлларининг битта қавлига кўра уларни имтиҳон қилинади ва имтиҳондан ўтганлар жаннатга, ўта олмаганлар эса жаҳаннамга кирадилар. Аллоҳ бизни жаҳаннамга киришдан асрасин!\nМушрикларнинг фарзандлари ҳақидаги тўғри қавл эса, улар балоғат ёшига етишдан илгари болалик чоғларида ўлиб кетсалар, жаннат аҳлидан бўладилар. Бунга саҳиҳ ҳадислар далолат қилади.\nМанбаъ: «Мақолалар ва фатволар девони», 7– жилд.


Коронавирус масаласида брифинг: асосий янгиликлар – КУН УЗ\nГлавная / Иқтисодиёт / Коронавирус масаласида брифинг: асосий янгиликлар\nanvarj63 3 weeks ago\tИқтисодиёт Comments Off on Коронавирус масаласида брифинг: асосий янгиликлар 39 Показы\n17 март куни короновирус инфекциясиясининг Ўзбекистонда кенг тарқалишига қарши қилинаётган карантин тадбирларига бағишланган матбуот анжумани ўтказилди.\nИкки соатга яқин давом этган матбуот анжуманида маълум қилинган энг муҳим янгиликлар:\nМактабларда карантин: ўқувчи ва ўқитувчиларга таътил, телевидениеда видеодарслар\n18 мартдан бошлаб умумтаълим мактаблардаги барча ўқитувчилар муддатидан аввал таътилга чиқарилади. Бу ҳақда Халқ таълими вазири Шерзод Шерматов маълум қилди.\nЎқитувчиларга меҳнат таътили даври учун иш ҳақи тўланади.\nШерматов таътил пайтида видеодарслар қандай ташкил этилиши ҳақида ҳам маълумот берди.\nМасофадан туриб ўқув жараёнини ташкил этиш ҳамда таълим муассаса ва ташкилотларнинг бино ва иншоотларини сақлаш мақсадида бир қатор лавозим эгалари фаолиятини иш жойида амалга оширади.\nЎқувчиларнинг таътил пайтида билим олиши учун келгуси ҳафтадан бошлаб телеканалларда видеодарслар эфирга узатила бошлайди.\nВидеодарслар телевидение ва Халқ таълими вазирлигининг ижтимоий тармоқларидаги саҳифалари (@uzedu) ва расмий веб-сайтларида (www.uzedu.uz), электрон ахборот порталлари (online maktab) орқали ҳам намойиш этилади.\nОлий таълимдаги 50 фоиз ўқитувчи таътилга чиқмоқда\nОлий ва ўрта махсус таълим вазири Ином Мажидов ҳам Тошкентда таҳсил олаётган ўқувчи ва талабаларни карантин доирасида вилоятларга юбориш бўйича қилинаётган ишлар ҳақида маълумот берди.\nУнга кўра, ўқувчи-талабаларни карантин доирасида вилоятларга юбориш ёзги ва қишки таътил шаклида ҳамда ёзги таътил ҳисобидан ташкил қилинади.\nТаълим шаклига кўра, ҳам кундузги, ҳам кечки ўқийдиганларнинг дарс ва имтиҳон жараёнлари ҳам сурилади.\n3 кун ичида талабаларнинг катта массаси чиқиб кетиши режа қилинган.\nТалабаларнинг чиқиб кетиши учун 4 хил транспорт воситалари хизмат кўрсатади.\nБиринчи навбатда сиртқи ва малака оширишдаги таълим 1-2 кун ичида масофавий таълим шаклига ўтказилади.\nКарантин тадбирлари доирасида ОТМларнинг 50 фоиз ўқитувчилари таътилга чиқарилади.\n«Ҳозирда ОТМлардаги кафедраларга 50 фоиз ўқитувчилари таътилга чиқариб юбориш бўйича тавсия хатлари юборилган», – деди Мажидов.\nКарантин тадбирлари узайтирилишига қараб ўқитувчиларнинг кейинги қисми ҳам таътилга чиқарилиши мумкин.\nОТМларда бир қатор лавозим эгалари таълим муассасасида иш фаолиятини давом эттиради.\nСанитария-эпидемиологик осойишталик агентлиги директори Баҳром Алматов ва Санитария-эпидемиология назорати давлат инспекцияси раҳбари Нурмат Отабеков коронавирус атрофида бўлаётган янгилик ва тавсияларни маълум қилишди.\nАвтобус ва бозорлар доимий дезинфекция қилинмоқда – Баҳром Алматов\nКарантин даврида эпидемияга қарши ишларга жалб қилинаётган тиббиёт ходимларига қўшимча иш ҳақи ажратиш масаласи кўриб чиқилмоқда.\nНурмат Отабековнинг сўзларига кўра, коронавирусга қарши курашда волонтёрлар ёрдамига эҳтиёж йўқ.\nШу пайтгача Ўзбекистон фуқароларининг 7900 нафардан кўпроғи карантинда бўлди. Улардан 5700 нафари карантин талабларини ўтаб, уйларига қайтди.\n17 март ҳолатига кўра, 2100 киши карантинда турибди.\nКоронавирус билан касалланганлар давлат бюджети ҳисобидан бепул даволанади.\nЎзбекистон Россия ва АҚШдан 7500та коронавирус тест тизимларини сотиб олмоқда\nПрофилактикада эътибор бериш керак бўлган жиҳатлар\nЮқумли касалликлардан профилактика қилиш учун антибиотик ва антивирусли воситаларни қабул қилиш умуман тавсия этилмайди.\nИммун тизимини кўтарадиган дорилар ҳам мумкин эмас, улар вирусга қарши ҳеч қандай таъсир кучига эга эмас.\nОғизни чаядиган сувга уксус қўшиш оғиз бўшлиғи бадтар яллиғланиши мумкин.\nБир кунда 5 бош саримсоқ пиёз есанг, касал бўлмайсан, деган гаплар ҳам тиббий асосланмаган.\nПред. Гулнора Каримованы суд 13 йил 4 ойга қама қилди\nСледующая Ўзбекистоннинг 177 нафар фуқароси Мисрдан олиб чиқилди


Xiaomi Mi 8 -- iPhone X ярим нархида! - Terabayt.Uz\nXiaomi Mi 8 -- iPhone X ярим нархида!\nXiaomi тақдим этаётган смартфонларнинг нарх ҳамда имкониятлари нисбати мухлисларни ҳайратга солишдан тўхтаётгани йўқ. Бугун биз яқиндан ўрганишга қарор қилган Mi 8 ҳам давримизнинг илғор флагманларидан саналади, шу билан бирга нарх ҳам инсоф доирасида.\nMi 8 флагмани AMOLED-панели ҳамда айни пайтда жаҳоннинг энг кучли чипларидан бўлган Snapdragon 845 ҳамда кучли камералар билан таъминланган. Қуйида ушбу девайснинг ҳар бир жиҳатига алоҳида диққат қиламиз.\nXiaomi Mi 8 моделига эътибор берсак, унинг iPhone X услубида ишлаб чиқарилганига гувоҳ бўламиз. Эҳтимол, ташқи кўриниш тўлиқ айфондан кўчирилган, дейиш хатодир.\nАйни пайтда экран устида сенсорлар учун махсус жой қолдириш трендга айланди. iPhone X услубининг ўзига хослиги -- смартфон ўлчамини сақлаб қолган ҳолда, экран улишини оширишдир. Mi 8 ўлчамидан одатий 5,5-5,7 дюймли смартфонлар сирасига киради, бироқ экран йириклашган.\nБош экран дизайнни бир сўз билан металл ва шиша уйғунлигидаги "классик сэндвич" дейиш мумкин.\nДарвоқе, экран юқорисидаги «қош-кўз»да фақатгина олд камера эмас, ўтказиб юборилган ҳодисалардан хабар берувчи светодиодли чироқ, инфра қизил нур ҳамда сканер мавжуд. Бу сенсор 3D ўлчамда юзни аниқ-тиниқ текширувдан ўтказади ҳамда смартфонни блокировкадан чиқаради.\nШунингдек, оралиқ-масофа ҳамда ёруғликни автоматик созлаш сенсорлари ҳам мазкур ҳудудда жойлашган. Смартфонни блокировкадан чиқариш шароит танлаймади - ёруғлик бўлмаса ҳам ишлайди.\nЭкран ёнларидаги ром жуда ҳам юпқа эмас, бироқ бунинг ҳам яхши томони бор. Хусусан, экран клавишларини ўчириб, смартфонни тезкор бошқариш жараёнида ён томон ромлари жуда юпқа бўлса ҳам, экранни тезкор очиш мураккаблашади.\nОрқа томон ҳимоя шишаси билан қоплаб олинган. Камера объективларининг жойлашуви биз учун янгилик эмас. Ҳамёнбоп Redmi моделлари ҳам худди шундай дизайндаги бош камераларни кўрганмиз. Xiaomi фойдаланувчига қиёфа блокировкасидан ташқари, бармоқ изи сканери орқали ҳам девайс тизимига кириш имконини қолдирган. Сизга қай бири қулай бўлса, шуни танлайсиз.\nАйтганча, смартфон корпуси 4 хил рангда ишлаб чиқарилади: кўк, тилла ранг, оқ ҳамда қора. Ён томон ромлар смартфон орқа панелининг туси билан бир хил бўлади.\nXiaomi Mi 8 моделининг корпус қалинлиги ғоятда юпқа -- 7 мм, вазни — 175 грамм.\nЁн ромлар алюминийдан тайёрлангани учун телефон кафтингизда ҳашамдор кўринади. Унинг вазни ҳам салмоқли (175 грамм). Корпус йиғилишлари доимгидек гап-сўзсиз, юқори сифатли.\nОрқа панелга ётқизилган шиша ҳамда ром орасида бир оз бўш жой қолдирилган. Бунинг сабаби, смартфон нохос қўлдан тушиб кетганида, ёни билан ерга тушган тақдирда, шишага дарз кетмаслиги учун шундай қилинган.\nПорт якка-ягона - USB Type-C. Мультимедиа динамиги ҳам битта. Суҳбат динамиги эса унга ёрдам бера олмайди.\nКорпус сув томчиси ҳамда чангдан ҳимоя қилинган. Бироқ смартфон унча чуқур бўлмаган ҳовузларга ҳам қўрқмай кира олади. Аммо Xiaomi Mi 8 моделида герметик ҳимоя қатлами йўқлигини унутмаслик керак. 10-20 см.дан сўнг смартфоннинг "тоби қочиши" мумкин.\nMi 8 қадоғидаги манзара ҳам стандарт: қувватлаш қурилмаси, кабел, USB Type-C переходниги, қўлланма ҳамда шаффоф тусли силикон чехол. Чехол бир муддат ишлаб туришга бўлади, бироқ кейинчалик уни алмаштириш керак.\nЭкран диагонали 6,21 дюйм, яхши хабар - унда AMOLED матрицадан фойдаланилган, аниқлик даражаси ҳам ёмон эмас -- 2248×1080 пикселга тенг, яъни яъни FHD+ аниқлигида. Экран томонларининг нисбати 18,7:9 ўлчамли. Экран қуёш нури остида ҳам ўзини йўқотиб қўймайди. Дисплейга бир сўз билан таъриф берсак - гап йўқ!\nОлд панелнинг 88.5% фоиз қисми экрандан иборат.\nАлбатта, доғ-дуғ юқмаслиги учун экранга олеофоб қопламаси ётқизилган. Corning Gorilla Glass 5 ҳимоя шишаси эса экран учун чинакам зирҳ.\nЁруғлик даражаси 1,3 дан 433 кд/м² гача етади. Контраст ҳам максимал, чунки AMOLED матрица!\nAMOLED дисплейни рангларни жилодор ва ёрқин акс эттириши билан жаҳонда тнгсиз. Йирик экран фойдаланувчига тасвирни мароқ билан томоша қилиш ҳамда смартфонда мириқиб ўйин ўйнашга ёрдам беради.\nЭкранни созлаш учун қатор имкониятлар берилади, ранг узатиш даражасини ҳам созлаш мумкин бўлади. Always on режими ҳам энди Xiaomi учун одатий имкониятга айланди. Экранда вақт, сана, ўтказиб юборилган ҳодисалар тўғрисида ахборот акс этиб туради.\nИшлаб чиқарувчининг маълум қилишича, дисплей DCI-P3 стандарти калибровка қилинган. Стандарт созламаларда тасвир "совуқ тусли" туйилса ҳам, ранг ҳароратини мустақил равишда ўзгартириш мумкин.\nXiaomi Mi 8 айни пайтда кучли чип бўлмиш Qualcomm Snapdragon 845 билан таъминланган.\nSnapdragon 845 чипи смартфонга имкониятлар эшигини очиб берган. AnTuTu томонидан июлда тақдим этилган рейтингда Xiaomi Mi 8 273221 балл билан жаҳоннинг энг кучли тўртинчи Андроид флагмани бўлиб турибди.\nСаккиз ядроли ушбу процессор тезкорлиги ҳамда қувват тежамкорлиги билан ўзига хос. Қолаверса, бу чипсетга "сунъий ақл"ни ҳам татбиқ қилиш мумкин. Смартфон тизимидаги бу жиҳат унга замонавий функцияларни жорий қилиш учун айни муддао. Айниқса, "сунъий онг" олд ва орқа камераларга "AI Portrait" (портрет) ҳамда "AI Beauty" (гўзаллаштириш) суратлар олиш имконини беради.\nШу билан бирга, Mi 8 ўзидаги Adreno 630 видео картаси, 8 гигабайтгача бўлган оператив хотираси (LPDDR4x), 128 гигабайтгача (UFS 2.1) доимий хотира билан ҳам ўзига хосдир. Бу платформа ҳар қандай ўйинни ўйнаш ҳамда смартфонда бир вақтда кўп вазифаларни амалга ошириш учун етарли.\nДоимий хотирани катталаштириш учун алоҳида бўлмача мавжуд эмас.\nЖиҳатлар 2018-йилнинг флагманларига хос. Ҳар қандай илова ҳамда ўйинларни бу платформада осон ўйнаш, улардан фойдаланиш мумкин.\nСимсиз қуйидаги интерфейслар мавжуд: NFC, Wi-Fi 802.11 a/b/g/n/ac, Bluetooth 5.0 ҳамда GPS. Уйдаги маиши техникани бошқариш учун инфра қизил порт йўқ. Мобил тармоқда алоқа қуриш, овозни узатиш ҳамда суҳбат динамиги ва микрофоннинг ишлаши билан муаммо йўқ.\nMi 8 айни пайтда Аndroid 8.1.0 тизимининг ўзлаштирилган MIUI 9.5 прошивкасида ишлайди. Android P га асосланган илғор MIUI 10 ҳам тез орада чиқиб қолади. Шунингдек, унинг глобал прошивкаси ҳам чиқади, яъни смартфондан рус тилида ҳам фойдаланиш мумкин бўлади. Mi 8 девайсидаги экран частотаси юқори бўлгани учун интерфейс "учиб" ишлайди.\nФлагмандаги аккумуляторнинг ток сиғими 3400 мА соат. Смартфон Qualcomm Quick Charge 4+ технологиясини қўллаб-қувватлаши ёзилган бўлса ҳам, қадоқда Qualcomm Quick Charge 3.0 технологияси учун қурилма мавжуд.\nЎртача фойдаланганда смартфоннинг тўлиқ қуввати 1,5 кунга етади.\nPCMark Work 2.0 ресурсининг аккумулятор имкониятларини ўрганиш учун имтиҳонида экран ёруғлиги 200 кд/м² даражада бўлганида смартфон 8 соат 38 дақиқа ишлаган — умуман олганда ёмон натижа эмас.\nXiaomi Mi 8 бош камерасининг асосий сенсори 20 мегапикселли ва ёруғлик тақсимловчи диафрагма f / 1.7 стандартли; бош камеранинг қўшимча сенсори ҳам 12 мегапикселли, бироқ f / 2.4 диафрагмали.\nОлд камерадаги сенсор 16 мегапикселли, унинг ёруғлик тақсимловчи диафрагмаси f / 2.0. Барча камералар "ақлли", яъни сунъий технология ёрдамида ёрқин суратлар олиш учун мустақил ишлай олади.\nDxOMark'нинг ҳисоботига кўра, Xiaomi Mi 8 сурат олишда 99 баллни ((фото учун 105, видео учун 88)) қўлга киритган.\n"Сунъий ақл"га асосланган "AI режими", айниқса кўпчилик фойдаланувчилар томнидан эътироф этилмоқда. Унинг ишлаш тамойили HDR режимини эслатади, фақат рангларни тўйинган кўринишда акс эттиришга уста.\nАксарият ҳолатда флагман камерасида олинган суратлардан кўнглингиз тўлади. Қоронғуда бир оз панд бериши мумкин.\nПортрет режими жуда яхши ишлайди, аммо орқа фондаги ғира-шира тус табиийдек туйилмаслиги мумкин, бироқ бу кўпчилик учун аҳамиятсиз.\n20 Мп (Samsung S5K3T, f/2.0, пиксел ўлчами 1.8 мкм) олд камера ҳам AI режимида, шунингдек HDR ҳамда портрет режимида ишлайди. Умуман олганда, селфилар сизни хурсанд қилади.\nДевайсда 4K сиғимли видеолар ёзиш мумкин. Шу билан бирга, унда тасвирни барқарорлаштириш функцияси йўқ. Барқарор тасвир олиш учун 1080p сиғимли видео олган маъқул.\nАйни пайтда юртимизга ҳам бу илғор девайс олиб келинмоқда. Унинг Хитой талқинини (прошивкаси билан фарқ қилади) 4,1 миллион сўмдан, халқаро талқинни эса 4,5 миллион сўмдан харид қилиш мумкин.\nЭслатиб ўтамиз, Xiaomi Mi 8 флагманининг 6 ГБ + 64 ГБ хотирали талқини Хитойда 421 АҚШ долларидан, 6 ГБ + 256 ГБ хотирага эга талқини 515 АҚШ долларидан сотилмоқда. Нарх ҳозирча юртимизда қиммат. Бироқ, кўп ўтмасдан, ушбу смартфон модели кўпроқ кирса, флагман анча-мунча арзонлашади.\nXiaomi Mi 8 моделини Huawei P20 Pro ёки Samsung Galaxy S9 билан солиштириш хато, бироқ унинг бу флагманларнинг ярим баҳосида сотилишини ҳам унутмаслик керак. Xiaomi бу гал кучли чип, замонавий дизайн, яхши камера ҳамда сифатли экран технологиясини жам қилган флагманни тақдим қилди.\nMi 8 бугунги кундаги аксарият смартфонларда мавжуд бўлмаган илғор технологияларга эга бўлган.\nУлардан биринчиси қиёфани 3D ўлчамда текширувдан ўтказиш тизимининг жорий қилингани флагмандаги улкан ютуқ. Боиси Xiaomi Mi 8 Андроид смартфонлар орасида биринчи бўлиб шундай жиҳатга эга бўлди. Қоронғуда ҳам инфра қизил модул фойдаланувчининг қиёфасини бемалол текширувдан ўтказа олади.\nЎрнатилган операцион тизим: Android (8.1 Oreo) + MIUI 10;\nОператив хотира: 6/8 ГБ;\nДоимий хотира: 64/128/256;\nХотирани кенгайтириш: Йўқ;\nSIM-карта: 2 та Nano-SIM;\nПроцессор: Qualcomm Snapdragon 845 + GPU Adreno 630 видео картаси;\nЯдролар сони: 8 та;\nЧастота интервали: 2,8 ГГц;\nАккумулятор батарея сиғими: 3400 мА соат;\nДиагонал: 6,21 дюймли;\nПиксел сиғими: 2248х1080, ҳар дюймда PPI 402;\nМатрица тури: AMOLED;\nЁруғликни созлаш датчиги: бор;\nЭкран жиҳатлари: ёруғлик даражаси 600 нит, контрастност 60000:1;\nБош камера: 12 (f/1.8) +12 (f/2.4);\nБош камерада видео олиш: 4К UHD (3840x2160), Full HD (1920х1080), секинлаштирилган видео;\nФоточақноқ: қўш, LED;\nОлд камера: 20 (f/2.0) Мп;\nМаълумотларни юқори тезликда узатиш: GPRS/EDGE/3G/LTE\nGPS + (A-GPS, GLONASS, BDS, GALILEO, QZSS);\nАудио порт: Type C;\nИнтерфейс: USB 2.0 (Type С);\nСмартфон ўлчамлари: 154,9х74,8х7,6 мм;\nВазни: 175 грамм;\nКорпус материали: алюминий, шиша;\nҚўшимча: бармоқ изи сканери, инфра-қизил сканер (Infrared Face Unlock), масофа датчиги, гироскоп, барометр, Ҳолл датчиги, компас, масофа датчиги, Quick Charge 4.0+ тезкор қувватлаш.\n"Малика" 4.1 млн сўм Сотиб олиш\n#энг яхши смартфон #Xiaomi Mi 8